तहे तहेे दिल से लहे लहे दिल से सुक्रिया आदा कर$..! – S S\nतहे तहेे दिल से लहे लहे दिल से सुक्रिया आदा कर$..!\nMay 31, 2020 September 27, 2020 Admin 1 Comment\nअथ श्री नाच महातम कथा : चम्पारण में पलल-बढ़ल ऊ अदमी के लड़िकाई भी कवनो लड़िकाई भइल। जवन लवंडा नाच देखिके सग्यान ना भइल। तनिका इयाद करीं बरिस 1985-99 के गुजरल जमाना। गांव के शादी-बियाह के सीजन, जब बरिआत मरजाद रहत रहे। जवना बेरा मनोरंजन के खातिर ना डिश टीवी, ना एंड्राइड मोबाइल के सुविधा रहे। सिनेमा हवल खलिहा शहरे में रहे। ओह घड़ी केतना नाच मंडली जवार में हिट रहे।\nपूर्वी चम्पारण के कोटवा के मैनेजर जादो, मंटू सिंह, बकुलहरा के चौधुर जी, गायघाट के वीरा जादो के नाच के सुपर स्टार लवंडा अनिल आ ऐनुल, जादोपुर के रामशंकर यादव के नाच, जिलदार जादो के नाच के गंगा लवंडा, इब्राहिमपुर के खीरा जादो के नाच के लवंडा रमेश का नाम अभियो केतना जने के इयाद होई। पश्चिमी चम्पारण (बेतिया) के रुलही के संत दुबे, मंगलापुर के महातम पांडे से लेके रामनगर, नरकटियागंज आ बगहा तक ले..! अब केतना नाच मालिक का नाम लिखल जाव। बाकिर जेतना भी नाच पार्टी रहे सबमें थरुहट आ नेपाल के बेसी कलाकार भरल रहे।\nनगारची, तबालची, ढोलकहिया, हरमुनिया मास्टर, बैजू भा कैसियो मास्टर, कॉमेडियन, अनाउंसर सभके महातम रहे। केतना बखान कइल जाव। एहि से बुझ लीं, एगो नीमन जोकर अकेले प्रोग्राम हिट करा देवे। मज़ाक मज़ाक में गहिराह बात कह देवे। मने केहु के बेजाए ना लागे, उलटे देखनिहार हंस देवे। आ जवन बरिआत में लवंडा नाच ना जाए ओमे कबो-कबो ढेला चल जाए। खिसियाके सामियाना के डोरी काट द स लइका। कहल त इहो जाला कि बीरा जादो आ महातम पांडे के नाच के हजुरा, बाई जी के नाच के जाए।\nजहिया गांव में कवनो बरिआत आवे, छावरिक सभे टोह में रहे, केकर नाच आइल बा। ओने बरतिया खाए जाए, एने नाच के टीम-टाम शुरू हो जाए। जब लाउडस्पीकर से हरमुनिया, बेंजु से बजावत लहरा सुनाए लागे। नाचदेखवा सरतिया लो के बेचइनी बढ़ जाए। केतना जल्दी बरतिया के खियाके, सभे नाच देखे जनवासा में पहुंच जाव। 52 चोप के सामियाना के भीतरी बिछावल दरी प लइकन भर जा स, चारु ओरी से गोल-गोल घेरके। आ बीचे में प्रोग्राम होखे। उमिर के लिहाज़ से बड़-बुज़ुर्ग लो चोप के अरिया बइठे लो नुकाके भा राउटी में सुतिके झांके लो।\nकुछ रसिकदार लो जइसे दूल्हा के चाचा, मामा, फूफा, मउसा के कपार प जब सुबोधवा के निसा चढ़ जाए। उमिर के लोक-लिहाज ना कके अगाड़ी बइठके रुपया लुटावत रहे लो। बंदूक आ गद्दी के सवखिन कम ना रहलें। बोलीं त अइसन शमां बन्हा जाए सामियाना में, एक बेर आरती से शुरू भइल सफ़र चितरहार, सहला प्रोग्राम से लेके डरामा प जाके खतम होखे। का मजाल जे नाचदेखवा तनिको एने ओने हिल जास ओहिजा से। हाफ इंच छेदा वाला ढोडी देखावत, चउकी के तुड़ देवे वाला बुता से गोड़ कूदावत, डाड़ लचकावत लवंडा। कवनो के लुक एकदमे हीरोइन निहर रहे त कवनो छाका जइसन लाग$ स।\nमने चोकटाइल गाल वाला बुढ़वन लवंडा के बनावटी केस। पाउडर के डिब्बा लगाके बनावल छाती आ ओहनी के गोड़ के फाटल मोजा देखिके खूबे हंसी आवत रहे। मनोरंजन के बाचल खुचल कमी ऊ लो के मुंहवा प आइल पसेना पूरा क देवे। जब गलिया प पोतल मुरदासंख दहा जाए त चेहरा देखे लायक रहे। ओह बेरा गनवो कइसन कइसन आवत रहे। ‘बथता आई हो दादा बथता…, गरमी से चुअता पसेनवा…, मारुती कार के अजब बहार इयार तनि हांक के देखना…, कॉलेजिया लईका ढूंढ़ लईहा हमरा ला बाबू जी… लवंडा बदनाम हुआ नसीबन तेरे लिए… केतना गिनावल जाव! ‘सइया हमार हो नथुनिया पे गोली मारे..’ गानवा प त केतना नचनिया सभे प गोली भी चल गइल रहे।\nजब प्रोग्राम अपना चरम प रहे। ठीक ओहि बेरा भरल सामियाना में गुलाब जल वाला स्प्रे छिड़िकाए लागे। नाच के जोकर से ओकर ओतन नापल जाए। शुरुआत में आरती होखे। आ ड्रामा से पहिले सहला गावे लो, एमे सभे कलाकार ग्रुप में उतरे। रउआ इयाद बा कि भुला गइल बानी, जब ‘चमकता जगमगाता है अनोखा राम का सेहरा… गावत गावत कवनो लवंडा, एकबैक समधी के गोदी में जाके बइठ जाए, नेग ला।\nओहि में दूल्हा के बाबूजी के नाम बोलवावेला केहु पहुना, चुपचुपवा कागज प नाम लिखके आ एगो दस टकिया लगाके लवंडा भीरी पहुंचा देवे। आ लवंडा गावल छोड़िके बिचही में कमरी पीस के मुंह चोन्हिया के कहे लागे, ‘ तहे तहे दिल से… लहे लहे दिल से सुक्रिया आदा… कर$ तानी रे दादा..!” ओकरा बाद गजबे लइकन के थपड़ी पिटाए लागे। अब जे होखे, जिनगी में जवन कुछो बीत जला ऊ लवटी के ना आवे। नाच त अभियो केनहु केनहु देखे के मिली जाला। मने ऊ माजा अब कहां भेटाए वाला बा।\n← “काका हो माल खरचा कर$, सब एहिजे बेवस्था हो..!”\nसच्ची घटना : जब हैजा से अयोध्या वाले ‘महात्मा जी’ मरे →\nOne thought on “तहे तहेे दिल से लहे लहे दिल से सुक्रिया आदा कर$..!”


अखबार के मोकबिला इंटरनेट से – Anjoria\nSep 24, 2013 भोजपुरी, लस्टम पस्टम\nबाबा लस्टमानंद गाँव से कोलकाता अइले. इहाँ उनुका एक जाना प्रोफेसर भेंटइले. जइसन नाँव वइसन सुभाव. नांव किरपा जी आ सुभावो एकदम किरपालु. बाबा से बतियावत में उनका से दोस्ती हो गइल. पता चलल कि ऊ प्रोफेसर साहेब महात्मा गाँधी के नांव पर वर्धा में खुलल एगो आनभरसिटी में पढ़ावेलें आ कोलकाता में ओकर सेंटर इंचार्ज हउवन.\nऊ बाबा के बोला के ले गइले आ लगले कक्षा देखावे. एगो कक्षा में मार लइका लइकी वेब पत्रकारिता पढ़त रहले सँ. बात चलल त बाबा कहले, गाँव मे सबेरे नौ बजे आवेला. हमनी का बईठ के ओकरा बांचेनी सँ. एतने में एगो लइकी कहलस, का बाबा अबो अखबार पढ़ऽतारऽ? एकदम बैकवार्ड बाड़ऽ. हमनी का त नेटे पर समाचार पढ़ लीला. बाबा कुछ ना बोलले. ऊ आपन बात चालू रखलसि. का हो बाबा टीवी, मोबाइल, नेटो का जमाना में ई आर्ट फिलिम नाहिन अखबारे में घुसल रहऽतारऽ? कबो मॉडर्निइबऽ ना का? अखबारन के अब कवनो मतलब होला?\nबात बाबा लस्टमानंद से बरदास्त ना भइल. कहले, बस चुप रहऽ. मतलब काहे नइखे अखबार के? देस में चाहे बिदेस में यात्रा कइल बिल्कुले छोड़ दिहलू का? चप्पल का में लपेट के धरबू कपड़न का बीच वीआईपी सूटकेस में? बतावऽ आ जान जा कि जदि रेल (जइसन कि होइबे करेला) लेट से चलो आ पूरा स्टेशन मुसाफिरन से खचाखच भरल होखो त बइठबू कहवाँ? कि खड़े खड़े दू घंटा गुजार देबू? भीड़ अइसहीं त ना लाग जाला? रोज पार्टी के रैली आ लोग के सफर कइल जरूरी. अब गइल तोहार रिजर्व सीट. ओकनी से कुश्ती लड़बू? गुंडा लोग से… नेता लोग से? तब का पर बइठ के सफर करबू? इहे अखबार काम आई न, बोलऽ.. चलऽ, कहीं घूमे मत जा.. घरे में ढुक के किताब पढ़त रहऽ त अलमरिया में बिना अखबार बिछवले किताब रखबू? बतावऽ एकर कवनो अल्टरनेट बा? गरमी के हालत देखले बाड़ू न? बिजली चल जाई त पढ़त रहीह किताब. तब अखबारे पंखा बनी आ गर्मी दूर करी.\nहमरा गाँव के नथुनी साव आ तहरा मुहल्ला के दोकानदार अखबारे के ठोंगा बना के हमरा होस के पहिले से घुघनी, जिलेबी बेचत आवऽतारे. काहे गरीब के पेट के खयाल ना आइल तहरा? चलऽ ना आइल खयाल, करेजा ना पसीजल तहार, मरे द गरीबन के भूखे, जब चना पैदा करेवाला भूखे मुअऽता त घुघनी बेचे वाला के के पूछऽता?\nएही अखबार में छपल रहे न कि केतना किसान आत्महत्या क लिहले सं. टीवी न्यूज त रिवाइंड ना होई बाकिर पुरान अखबार बताइए दी. तनी खोजऽ त.\nजाए द, कहाँ मन खट्टा करबू. मगर तहार छोटका भाई भा भतीजा जे घर में बा ओकरा महतारी से पूछीह। केतना काम आवे ला अखबारॆ आउर उ महँग साड़ी, रेसमी के बीच में का धरेली? कबो देखले बाड़ू ई जीन्स के पहिरावा से अलगा? अउर जे कबो पिकनिक फिकनिक गइल होखऽ त पूड़ी खा के कवन चीज से हाथ पोंछेलू? अब कहऽ त अखबार के कवनो मतलब बा कि ना?\nवइसे अइसन बात कवनो प्रिंट मीडिया के पत्रकार से मत कहि दीहऽ. बड़ा ठेस लागी. का बुझतारू ऊ कहीं कलर्की क ली. पुलिस के हड़का के काम करवावे में जवन मजा पत्रकार उठावेला ऊ तूं का जनबू. जे जनतू त अइसन बात कहबे ना करतू. ई अखबार ह के हर भिनसारे दुनिया भर के बड़े बड़े दुख के मुख्य पृष्ठ पर छाप के लोग के अहसास दिआवेला कि तोहार दुख केतना छोट बा. केतना बड़हन सामाजिक जिम्मेदारी निभावेला ई हमार अखबार.


सिवान – Page2– टटका खबर\nसुप्रीम कोर्ट आज सीबीआई के आदेश दिहलसि कि सिवान में पत्रकार राजदेव रंजन के हत्या करावे के मामिला के जाँच तीन महीने का भितरे के लेव। एह हत्याकांड में राजद का तरफ से सिवान के सांसद रहल शहाबुद्दीन आ ओकरा साथियन के नाम संदेह में बा आ एही चलते शहाबुद्दीन के जमानत रद्द क के\nशहाबुद्दीन सरेण्डर क के फेरु जेल गइलन\nआजु शुक का दिने सुप्रीम कोर्ट सिवान के बाहुबली शहाबुद्दीन के जमानत रद क दिहलसि. एकर खबर मिलते शहाबुद्दीन सिवाान कोर्ट में जाके सरेण्डर क दिहलन जहाँ से उनक के जेल भेज दीहल गइल. सुप्रीम कोर्ट राज्य सरकार के आदेश दिहले रहुवे कि शहाबुद्दीन के फौरन गिरफ्तार क के जेल भेजल जाव. सिवान के एसपी\nअदालत में बिहार सरकार के फजीहत\nसिवान के राजद सांसद रहल अपराधी शहाबुद्दीन के जमानत मिले के मौका दिहला का बाद बिहार सरकार अब जमानत रद्द करावे खातिर सुप्रीम कोर्ट चहुँपल बिया. काल्हु बुध का दिने सुप्रीम कोर्ट में अदालत के सवालन के जवाब देत ना बनत रहुवे सरकारी पक्ष के. सरकार के कहना रहुवे कि हिस्ट्रीशीटर के जमानत ना दीहल\nसिवान के साहब के जमानत मिल गइल\nसिवान के राजद नेता आ सांसद रह चुकल मोहम्मद शहाबुद्दीन के आजु पटना उच्च न्यायालय से चर्चित तेजाब हत्याकांड मामिला में जमानत मिल गइल. मोहम्मद शहाबुद्दीन के एह मामिला में निचली अदालत दोषी मान लिहले बिया. बाकिर एकरा बावजूद साहब जेल का बहरी ना आ पइहें काहे कि ऊ कुछ अउर मामिलन में सजा काटत\nछपरा न्यूज, 14 जुलाई 2015\nकाल्हु सोमार का दिने जाति के राजनीति करे वाला राजद आ जदयू के नेता लोग बयान दे के भा जुलूस निकाल के माँग कइल कि जाति के गिनिती वाला आंकड़ा के जगजाहिर करा दीहल जाव. सरकार अबहीं एहसे इन्कार नइखे कइले बाकिर चूंकि अबहीं ले जनगणना के आंकड़ा के सही आकलन बाकी बा एहसे जाति


सुरेन्द्र मिश्रा अउर रमाकांत प्रसाद मचइहें गदर – Anjoria\nसिनेमा भोजपुरी के जानल मानल लेखक सुरेन्द्र मिश्रा अब ‘गदर’ मचइहें आ उहो निर्माता-निर्देशक रमाकांत प्रसाद से मिल के. जी हँ, सुरेन्द्र मिश्रा रमाकांत प्रसाद के अगिलका मल्टी स्टारर फिल्म ‘गदर’ के खाली कहानिये ना ओकर पटकथा आ संवादो लिखत बाड़न. एहसे पहिले ऊ रमाकांत प्रसाद के ‘लड़ाईला अंखिया ओ लवंडे राजा’ अउर ‘खून पसीना’ लिखले रहले आ दुनु फिलिम खूब हंगामा मचवली सँ. सुरेन्द्रे मिश्रा रमाकांत प्रसाद के ‘जानवर’फिलिमो लिखत बाड़न.\n‘गदर’ ले के उत्साहित सुरेन्द्र मिश्रा नाहियो त आठ गो हिंदी फिलिमन के गीत, २५ से अधिका एलबम आ तीस गो से बेसी भोजपुरी फिलिमन के कहानी लिख चुकल बाड़न, कथा पटकथा आ संवाद लिखे में सुरेन्द्र मिश्रा के बहुते नाम बा. उनुकर लिखल फिलिमन के फेहरिस्त में शामिल बाड़ी सँ ‘प्यार जिन्दगी है’, ‘हमदम’, ‘मनोरमा 60 फिट अण्डर’ जइसन फिलिम के गीत, ‘ओढ़निया कमाल करे’, ‘देवा’, ‘पांडव’, ‘कहां जईबा राजा नजरिया लड़ाई के’, ‘खिलाड़ी नम्बर वन’, ‘मर्द नम्बर वन’, ‘बिदाई’’, ‘धरमवीर’, ‘परिवार’, ‘बृजवा’, ‘खटाईलाल मिठाईलाल’, ‘चंदू की चमेली’, ‘हो गईली दिवाना तोहरे प्यार में’, ‘रंगीला बाबू’, ‘दुल्हा अलबेला’, ‘किशन अर्जुन’, ‘कर्तव्य’, ‘कुरुक्षेत्र’, ‘छोटका भईया जिन्दाबाद’, ‘मार देब गोली केहू ना बोली’, ‘जरा देब दुनिया तोहरे प्यार में’, ‘धर्मात्मा’, ‘मृत्युंजय’, ‘जाड़े में बलमा प्यारा लगे’, ‘तू ही मोर बालमा’, ‘जंग’, ‘जुदाई’, ‘लड़ाईला अंखिया ओ लवंडे राजा’, ‘एलान बा’ आ हालही में रिलीज फिलिम ‘खून पसीना’. एकरा अलावे आवे वाली फिलिमन में शामिल बाड़ी सँ ‘जानवर’, ‘एक बिहारी सौ पर भारी’, ‘रखवाला’, ‘घात प्रतिघात’, ‘दिल त पागल होला’, ‘चुन्नू बाबू सिंगापुरी’, ‘यादव पान भंडार’, ‘राम बनवले जोड़ी’, ‘ज्वालामंडी’ अउर ‘गदर’.


केशव के गजल – Anjoria\nकेशव के गजल\nJan 25, 2013 केशव मोहन पाण्डेय\nखुशहाल जिनगी भी जहर हो जाला।\nदिल के दुआ जब बेअसर हो जाला।।\nलाख जतन कइला पर भी मिले ना मंजिल,\nडगमगात कदम जब कुडगर हो जाला।।\nसुन्न अंखियन से छलक जाला समुन्दर,\nहिया में याद के जब कहर हो जाला।।\nझोहे केतनो अन्हरिया साँझ के बेरा त का,\nउजास होइए जाला जब सहर हो जाला।।\nगरूर केतनो करे केहू मातल जवानी पर,\nएक दिन उमीरिया के असर हो जाला।।\nजिनगी में आवेला अइसन ठाँव कई,\nसगरो जिनगिया ओही के नज़र हो जाला।।\nनेह अइसन कहाँ जग में दोसर मिली,\nठंडा माड़-भात फूँक के खिआवे केहू।\nकसूर कवनो होखे, ढाँप लेस अँचरा तरे,\nमाई से आ के जब ओरहन सुनावे केहू।\nगुजार देहनी जिनगी के उमीर एतना,\nअपना सामने तबो लइके बतावे केहू।\nलपट फइलल बा सगरो जहां में अगर,\nएकाध बूंद से केतना बुतावे केहू।\nचेहरे के किताब पढ़ समझ जाए जे,\nओसे कइसे दोसर बहाना बनावे केहू।।\n4 thought on “केशव के गजल”\nbahut sundar bhojpuri gajal.sabdan ke atna sundr aur stik pryog sahi me ttariphekabil ba. dhanybad.\nBahut niman kavita ba .\nश्री श्री श्री 1008 श्री गजलकार माननीय केशवानंद जी महराज हार्दिक बधाई स्वीकार करीं…देसज सब्दन के अनूठा परयोग करत राउर गजल दिल की करीब ना दिल में अउर दिल से बा।। बहुत-बहुत बधाई।।\nहम त पूरा गँवई हईं..अउर हे लाइनन पर त फिदा बानी हम—-\nआपके आशीष पढ़ के मन गदगद हो गइल।\nशुरुआत के लाइन बड़ा ऊँचा बा, – – हमरा के इतना बोझ से मत दाबी।\nहिम्म्त बढ़ावला खातिर धन्यवाद!


उज्जैन में आयोजित विक्रम महोत्सव में मालिनी अवस्थी – Anjoria\nउज्जैन, 24 मार्च. कालिदास के नगरी, विद्वानन के सभा अउर मंच पर प्रसिद्ध लोकगायिका मालिनी अवस्थी. बनारस के पूरबी गायिकी पेश करत खुद मालिनी अवस्थीओ विभोर हो उठली. शिव स्त्रोत से आरम्भ कइला का बाद मालिनी दादरा आ ठुमरी के जवन रंग देखवली कि सभागार बार बार ताली के आवाज में डूबत रहल.\nउज्जैन में आयोजित विक्रम महोत्सव में अबकि बेर अलग प्रयोग कइल गइल. ‘नवसंवत्सर नव विचार’ नाम के कार्यक्रम नौ दिन तक लगातार चलल. एहमें महाराजा विक्रमादित्य के नवरत्नन का तरह गायिकीओ के नौ गो रतन बनावल गइल. समापन रामनवमी पर मालिनी के गायन से भइल. ऊ अन्तिम दिन के रतन रहली. महाकवि कालिदास का स्मृति में आयोजित ई कार्यक्रम पंडित सूर्य नारायण व्यास संस्कृति स्कूल में भइल जहाँ संस्थान के अध्यक्ष योगेश शर्मा आयोजन के उद्देश्य बतवलन. फेर ओकरा बाद मालिनी शिव स्रोत से शुरु कर के दादरा, ठुमरी, आ चैती के रंग देखवली. विलुप्त होत घाटो शैली के गीत सुनवली त श्रोता लोग ओकरा के खूब पसन्द कइल. हर गीत क साथे ओकर व्याख्या उनका गायन के अलगे ऊँचाई पर ले जात रहे.\nजबलपुर विश्वविद्यालय के कुलपति राम राजेश मिश्र अपना धन्यवाद उद्बोधन में कहलन कि आंगिक आ वाचिक परम्परा पढ़ले त रहलन, देखलन सुनलन ओह दिन पहिला बेर. ऊ मालिनि अवस्थी के बार बार उज्जैन आवे के निहोरा कइलन.\nमालिनी अवस्थी क साथे हारमोनियम पर धर्मनाथ मिश्र, तबला पर रत्नेश मिश्र आ सारंगी पर संगीत मिश्र संगत कइलें. मालिनी अतना बड़ अउर सम्मानित कार्यक्रम में शामिल होखे के मौका मिलला के अपना खातिर गर्व के बात बतवली.\nPrevious Post: पापी हो गइल मनवा\nNext Post: टटका खबर, बियफे २५ मार्च


डाक विभाग के नांव बदलल जाउ – Anjoria\nNov 23, 2012 भोजपुरी, लस्टम पस्टम\nबाबा लस्टमानंद कलकत्ता अइले. उहां उनकर नाती नोकरी करत रहे. ओकरा बगल में एगो आदमी रहे , बेचारा मजदूर. अपने ओर के. ओकर बाप बाबा के परिचित. बड़ा चिंता में रहे. सुनलस कि बाबा आइल बाड़े त भेंट करे चलि आइल. ओकरा देखते बाबा खिसिया गइले, तोर माई मू गइल पइसा के बिना आ तें एहिजा गुलछरा उड़ावऽतारे. ऊ बेचारा रोए लगलस. बतवलस कि माई के बेमारी में पांच हजार रुपिया भेजले रहनी. माई ऊपर चहुंप गइल लेकिन रुपिया ना पहुंचल. अब ओकरा लेवे खातिर रोज जातानी. एकदम भिखमंगा के हाल हो गइल बा. लेकिन पइसा नइखे मिलत. रोज चक्कर काटऽतानी. जानऽतारऽ बाबा? ऊहां जे बाबू बइठल बा ऊ कहऽता कि ‘बेफालतू जन बोलऽ , ई डिपाट एकदम उत्कृष्ट सेवा खातिर मशहूर बा.’ तहार माई ऊपर चलि गइली त का, डाकपिउन उनकर पता जोहे ऊपर गइल होई, अब अनजान रस्ता बा, ओहिजा जाए आवहू में टैम लागी. जोहहू में टाएम लागी. लेकिन घबरइहऽ जन, एकदम तहरा महतारी के लगे रुपिया चहुंप जरूर जाई.\nदोसरा दिने ऊ बाबा लस्टमानंद के ले के डाकघर गइल. ओकरा देखते डाकबाबू लगले चिलाये. चलि अइलऽ. पइसा मांग मांग के हरान क दिहले बाड़ऽ. ऊ बेचारा मजदूर कहलस, बाबू हमार गति त एकदम भिखमंगा के हो गइल बा. डाकबाबू भड़क गइले. कहले, देखत नइखऽ हम तहरो से बड़हन भिखमंगा भ गइल बानी. सुबेरे से सांझ ले घिघिआनी, लोग से दांत चियारेनी कि कुछ द लोगिन. ना त फाइले के नांव पर द. लेकिन केहु नइखे देवे वाला. ऐने सब काउंटर बुक बा. सांझ के सबके पइसा बान्हल बा. अगर ना देहल त खैर नइखे. तहरा जे काम करवाये होखो त पाकिट ढील करऽ. ना त दऊरत रहऽ. अब बाबा से सहाइल ना. कहले, तूं भाई बेईमानी करऽ तारऽ. एह पर डाकबाबू ठठा के हंसले. कहले, ऊ जमाना गइल जब इमानदारी सर्वोत्तम नीति कहात रहे. हमरे एरियर के पइसा फंसल बा. दू हाली के इशोरेंस के पइसा नइखे मिलत. हम का करीं. ऊ लोग उहां से थाना में आइल कि ओहिजा कम्पलेन कइल जाई , लेकिन ओहिजा तैनात दरोगा कहलस कि बेपइसा के कम्पलेन ना लिखी आ कम्पलेन ना होई त जांच कइसे होई? अब बाबा आ मजदूर के आंखि खुल चुकल रहे. ऊ लोग पइसा ना दी. पइसा हार जा. बाबा ओहिजा से गांव लवट के अइले आ एगो अखबार के सम्पादक जी के लिखले कि, जइसे लोग आज काल ‘राम के रामा, आ कृष्ण के कृष्णा आ अशोक के अशोका कहल जाता ओसही डाक विभाग के डाका विभाग कहल जाऊ.’


हाउ टू एडिट नॉमिनी नाम ऑनलाइन इन अटल पेंशन योजना हिंदी में बताये? » How To Edit Nominee Name Online In Atal Pension Yojna Hindi Me Bataye - Download the Vokal App\nहाउ टू एडिट नॉमिनी नाम ऑनलाइन इन अटल पेंशन योजना हिंदी में बताये?...\nआपको प्रश्न है कि हाउ टू नॉमिनी नाम ऑनलाइन इन अटल पेंशन योजना हिंदी में बताएं तो आपके प्रश्न का होता है कि अटल पेंशन योजना में अगर आपको नाम नहीं कर नाम बदलना है तो इसके लिए आप पोस्ट ऑफिस जा डाकघर में अपने खाता खोला है वहां जाकर नाम बदल सकते हैं\naapko prashna hai ki how to nominee naam online in atal pension yojana hindi mein batayen toh aapke prashna ka hota hai ki atal pension yojana mein agar aapko naam nahi kar naam badalna hai toh iske liye aap post office ja dakghar mein apne khaata khola hai wahan jaakar naam badal sakte hain\nआपको प्रश्न है कि हाउ टू नॉमिनी नाम ऑनलाइन इन अटल पेंशन योजना हिंदी में बताएं तो आपके प्रश\nकब पूछा गया प्रश्न है कि हाउ टू चेक नॉमिनी इन अटल पेंशन योजना ऑनलाइनऔर पढ़ें


June 2011 – Page6– Anjoria\nMonth: June 2011 (Page 6)\nThe star actress of Bhojpuri cinema Rani Chatterjee will be seen dancing on an item number in Bhojpuri film “Ghayal Yoddha”. Nowadays it is becoming in thing to do an item number even by noted Hindi actresses and Bhojpuri is following suit. The song on which Rani will be dancingपूरा पढ़ीं…\nWhen the issue is an item number manyatimes it revolves aroung vulgarity. There is and should beaclear demarcating line between romanticism and eroticism. But most of the times the item numbers appear to be erotic and in Bhojpuri cinema they sometimes cross the limits of decency.पूरा पढ़ीं…\nFor the first timeaBhojpuri film is going to haveagorrila in it and the film is “Kehu Hamse Jeet Na Payee” produced by Dr.Wajahat Kareem. The stars of the film are Ravi Kishan and Rinku Ghosh butagorrila too has an important role in the film.पूरा पढ़ीं…\nहिन्दी के मशहूर अभिनेत्री जब आयटम डांस करे लगली त भोजपुरी वाली काहे ना करीहें. डा॰ सुनील कुमार के फिल्म “घायल योद्धा” में भोजपुरी सिनेमा के स्टार अदाकारा रानी चटर्जी एगो आयटम डांस कइले बाड़ी. एह आयटम डांस वाला गाना के बोल हवे “चालू करऽ जेनरेटर एकर देखल जाव थियेटर”.पूरा पढ़ीं…\nभोजपुरी सिनेमा के मशहूर खलनायक संजय पाण्डे पिछला दिने ऊ कर देखवले जवन आजु ले कवनो खलनायक ना कइले रहल. भोजपुरी सिटी सिने अवार्ड समारोह में रंग शारदा थियेटर में हजारो लोग का मौजूदगी मे संजय पाण्डे दिलीप कुमार के स्टाइल में मशहूर गाना “नैन लड़ी जइहें त मनवा मेंपूरा पढ़ीं…\nबात आयटम डांस के होखे आ फूहड़पन के सीमा रहे ई कई बेर संभव ना होला. आ हद त हो गइल बा आवेवाली फिल्म “रंगबाज” में जवना में सीमा सिंह पर “शीला के जवानी” का टक्कर वाला एगो गाना डालल गइल बा जवना के बोल अतना फूहड़ बा कि लिखहूंपूरा पढ़ीं…\nकवनो भोजपुरी फिलिम में पहिला बेर गोरिल्ला आ रहल बा आ ओह फिलिम के नाम ह “केहू हमसे जीत ना पाई”. गोरखपुर के डा॰ वजाहत करीम के बनावल एह फिल्म मे् रिंकू के नायक त रविकिशन बाड़न बाकिर पिछला दिने एगो गोरिल्ला रिंकू पर फिदा हो गइल जब ओकरा केपूरा पढ़ीं…\nभोजपुरी में हर तरह के अभिनेता बाड़े बाकिर धर्मेन्द्र जइसन रफ टफ लुक वाला केहू नइखे. एह कमी के पूरा करे आइल बाड़े नवोदित अभिनेता हितेन पाण्डेय. फिल्मी परिवेश में पलाइल पोसाइल आ महँग गाडियन के शौक़ीन हितेन फ़िल्मी पत्रकार आ हिंदी फिल्मन के निर्माण कर चुकल स्व॰ रमण पाण्डेयपूरा पढ़ीं…\n– डॉ. कमल किशोर सिंह परदेसवा के पीड़ा का सुनाईं ऐ भईया . जिया चारा जस जाला छटपटाई ऐ भईया. जिनगी लागे एगो लमहर लड़ाई ऐ भईया, चोट कहाँ-कहाँ लागल का बताईं ऐ भईया . घाव दिलवा के देला ना दिखाई ऐ भईया , बाकी छिपे नाहीं कतनो छिपाईं ऐपूरा पढ़ीं…\n– ओ.पी .अमृतांशु पाकल मोछवा बोकावा के पोंछवा रुपवा गोबरे लिपावल ! ये दुलहा. माथे मउरवा सजावल ! ये दुलहा. अइलऽ गदहिया पे, नाहीं तू नहइलऽ, आखीं कजरवा ना माई से करइलऽ, उबड़-खाबड़ बाटे लिलारवा चूनवा वोही पे टिकावल ! ये दुलहा. माथे मउरवा सजावल ! ये दुलहा . लेके दहेजवा बगलिया में धइलऽ, एको खिली पान ना मुहंवा में खइलऽ, टूटल दंतवा पचकल गलवा होंठवा में आलतापूरा पढ़ीं…\nFamous Bhojpuri film producer Alok Kumar has come up again withablockbuster family entertainment movie “Sajan Chale Sasural” which was released simultaneously in about two dozen theaters in Bihar on 10th June. Alok Kumar has already given six superhit films one after the other in continuity. Sajan Chale Sasuralपूरा पढ़ीं…


एकजुटता के कमी – Anjoria\nअप्रैल 27, 2015 भोजपुरी, मनोज तिवारी, रवि किशन, सिनेमा\n– प्रिंस रितुराज दुबे\nसबसे बड़हन सवाल ई बा कि कतना लोग आपन माईभासा (भोजपुरी) ला एकजुट बा.\nकतना लोग के आपन अस्तित्व से मतलब बा, चाहे कतना लोग ई कह के निकल जाला कि एकरा फेरा में पड़ के कउनो खाए के मिले वाला बा. अगर इहे बात झारखण्ड में रहे वाला बंगाली सोचले रहीतें त आज झारखण्ड के दूसरा भासा में उर्दू के साथे साथ बंगला ना शामिल भइल रहीत. भोजपुरी भासा भासी से बहुत कम लोग बा बंगला बोले वाला झारखण्ड में.\nएकरा बावजुदो बंगाली लोग के एकजुटता के नतीजा ह कि आपन आन्दोलन चला के बंगला के झारखण्ड के दूसरा भासा के दर्जा दिआ दीहल लोग. एही बात के कमी बा हमनी भोजपुरी भासा भासी, यूपी, झारखण्ड, बिहार का लोग में. हमनी का एह बात के नकार नइखीं सकत.\nपाकिस्तान आ बंगलादेस के मुद्दा देखल जाव त इहे बात सामने आवता कि बंगाली मुसलमान के एकजुटता का चलते आज बंगला देश अलगा देस बा, पाकिस्तान से हट के.\nभारत से अलगा होखला के बाद पाकिस्तान में बगंला भासा के महत्व न दीहल जात रहे. पाकिस्तान सरकार के कहनाम रहे कि मुसलमान के खाली उर्दू लेके चले होई आ इहे बात पूर्वी पाकिस्तान (बंगाली मुसलमान) के ठीक ना लागल. ओह लोग के कहनाम रहे कि ओहनी के मातृभाषा बंगला ह आ पाकिस्तान में उर्दू का साथही बंगलो के महत्व देबे होई. बाकिर पाकिस्तान एकरा के ना मनलस आ बंगाली मुसलमान आखिरकार आपन अलगा देश बना के रहलन. ।आज उनकर अलगा पहचान बा.\nएगो वेबसाइट के जरिये हमरा ई पता चलल कि भोजपुरी के सह भासा मगहिए से बंगला भासा के जनम भइल. जब मगही से बंगला निकलल त बंगला कईथी लिपि में लिखल जात रहे. बाद में बंगला के आपन अलगा लिपि बनावल गइल आ आज शान से पश्चिम बंगाल अउर बंगलादेस में बंगला आपन परचम लहरावता.\nबाकिर अफ़सोस के बात इ बा कि भोजपुरी भासा भासी के एतना बड़हन तादाद होला के बावजूदो भोजपुरी के ओकर आपन पहचान ना मिल पावल. एकर सबले बड़हन दोसी झारखण्ड, यूपी, बिहार के लोग बा जे आपन पहचान के पहचान नइखे पावत. एतना बड संख्या में बिधायक आ संसद भोजपुरी भासा भासी क्षेत्र में बा लोग एकरा बावजूद भोजपुरी के अस्तित्व के बारे में कबो आवाज नइखे उठवले लोग.\nफिल्म इंडस्ट्री भोजपुरी भासा के लोग तक पहुचावे में मुख्य भूमिका निभवले बा. आ भोजपुरी सिनेमा के अभिनेता आ गायक रहल मनोज तिवारी मृदुल के एह दिसाई अहम भूमिका बा. अब मनोज जी दिल्ली में सांसद बन गइल बाड़े. एकरा से उनसे कुछ जादे आस बा कि भोजपुरी के सन्दर्भ में कुछु करीहे. एकरा से पहिले शत्रुघ्न सिन्हा पटना साहिब से सांसद रहलन त ओह समय में कांग्रेस सरकार भोजपुरी के राजनीतिक मुद्दा बना के राख दिहलस. शत्रुघ्न सिन्हा संसद में भोजपुरी के आवाज उठवले बाकिर बिपक्षी दल के बाकी सांसद एह पर साथ ना दिहलें. नीतीश सरकार में बिनय बिहारी बिधायक भोजपुरी के मामला में नीतीश का जरिए कवनो ठोस कदम ना उठवले. एह तरह के कलाकार खाली पईसा से मतलब राखेला लोग आ टीवी स्क्रीन पर जनता के उल्लू बनावे खातिर भोजपुरी के पक्ष में बोलेला लोग. अइसने कटेगरी में रवि किशन, पवन सिंह, निरहुआ जइसन बड़ नाँव शामिल बाड़ी सँ. ई लोग भोजपुरी के फइलावे के काम कम, भोजपुरी सिनेमा में फूहरपन जादे भरले बा लोग.\nजब इन्सान एकजुट होके कवनो काम के करेला त ऊ काम आसान हो जाला. बाकिर इहाँ त खाली बडका बने के चक्कर बा. हिंदी में असफलता के बाद भोजपुरी फिलिम में नाँव कमाए वाला लोग के अगर हिंदी सिनेमा में पहचान बन गइल रहीत त ऊ लोग भोजपुरी के पुछहुँ ना अइते.\nफिलिमे के बात में एगो अऊर बात सामने आवता कि महाराष्ट्र में मराठी फिलिमन के आगे बढ़ावे खातिर उहाँ के सरकार हर सनीमा हॉल में एक शो मराठी फिलिम के देखावल जरूरी बना दिहले बिया. ई बात भोजपुरी का साथै नइखे.\nइहाँ जेतना बतकही भइल ओकरा से एकेगो नतीजा निकलऽता कि भोजपुरी भासा के बिकास में सबले बड़हन रुकावट एकजुटता के कमी बा.\nOne thought on “एकजुटता के कमी”\nअप्रैल 27, 2015 को 6:49 अपराह्न पर\nरउरा एह लेख में समस्या आ हालात के सही आकलन नइखे लउकत. भोजपुरी के जनमानस ले चहुँपावे के काम सिनेमा ना कइलसि, ऊ त एकरा के कमाए खाए लायक भासा बनावे के काम कइलसि. भोजपुरी के जिअवले राखे में करोड़ो भोजपुरियन के योगदान बा. भोजपुृरी सिनेमा के लोग त एकरा से कमाई करे खातिर जुड़ल. भोजपुरी के विकास आ पहचान खातिर कवनो एगो नाम भा आदमी का भरोसे रहल नुकसानदेह होखी. हमरा नइखे मालूम कि रउरा मनोज तिवारी खातिर अतना मेहरबान काहे बानी.\nभोजपुरी सरोकार के बात करत घरी भोजपुरिका पर भा सिनेमा के दोसरा साइटन पर छपे वाली प्रचार सामग्री का तरह केहू के जयकारा कइला के कवनो जरुरत नइखे. बात भोजपुरी के करीं. एकओर ओलरला से बात खराब होखी. मनोज तिवारी पर हमरो नजर बा बाकिर भाजपा के सांसद का नाते मनोज तिवारी के कतना बेंवत भा आजादी बा एकर कुछ अंदाजा हमरो बा. ओहिजा मनोज तिवारी जइसन करीब तीन सौ से बेसी सांसद बाड़े. कुछ लोग शुरू से ले के आजु ले संघ आ जनसंघ से जुड़ल रहल बा आ कुछ लोग समय समय पर बहुते घर के खाना खा के एहिजा ले आइल बा.\nहमेशा धियान राखीं कि आदमी आजु रही काल्हु ना रही. आजु एह पाला में बा काल्हु ओह पाला में बइठल भेंटाई. बाकिर विचार भा भासा के लड़ाई हर हालत में चलावत रहे के पड़ी. एहिजा दुष्यंत कुमार के हिन्दी गजल के कुछ पंक्ति रेघरियावे से नइखीं रोक पावत कि –\nमेरी कोशिश है कि यह सूरत बदलनी चाहिए.\nअँजोरिया आ भोजपुरिका आजु ले हर भोजपुरिया के साथ दिहले बा, सभकर बड़ाई करत आइल बा, सभका के प्रचार देत आइल बा बाकिर केहु के पिछलगुआ नइखे बनल, ना बन सकेले. आ हम रउरा के प्रचारक नइखीं मानत, एही से अतना कुछ लिख दिहनी. अगर प्रचारक हईं त हम आपन बात वापस लेत बानी, लागल रहीं.


आयकर रिटर्न भरे के तारीख बढ़ गइल\nनयी दिल्ली 26 जुलाई (वार्ता). आकलन साल, Assessment Year, 2018-19 खातिर आयकर रिटर्न भरे के आखिरी तारीख वित्त मंत्रालय एक महीना बढ़ाके 31 अगस्त 2018 क दिहलसि.\nकेन्द्रीय प्रत्यक्ष कर बोर्ड (सीबीडीटी) का तरफ से जारी बयान में आजु बियफे का दिने कहल गइल बा कि आयकर रिटर्न दाखिल करे के आखिरी तारीख जवन पहिले 31 जुलाई रहुवे तवना का एक महीना बढ़ा के अब 31 अगस्त क दिहल गइल बा.\nआकलन वर्ष 2018-19 खातिर रिटर्न दाखिल करे के आखिरी तारीख बढवला से देश के करोड़ों आयकर दाता के राहत मिलल बा काहे कि पहिला बेर रिटर्न जमा करावे के तारीख पार भइला का बाद एह साल से जुर्माना लागे के बात कहल गइल बा. एहसे बहुते लोग बेचैनी में रहुवे आ ऑनलाइन रिटर्न भरे के एह आपाधापी में सर्वर के परेशानी होत रहुवे. एहसे जे लोग अबहीं ले आपन रिटर्न जमा नइखे करवले ऊ लोग अब आराम से आपन रिटर्न जमा करा पाई.


पवन-पाखी के ‘प्यार मोहब्बत जिंदाबाद’ – Anjoria\nभोजपुरी सुपरस्टार पवन सिंह आ हिट अभिनेत्री पाखी हेगड़े के जोड़ी भोजपुरी परदा पर अनोखा रोमांटिक म्युजिकल फिलिम ‘प्यार मोहब्बत जिंदाबाद’ ले के आवत बिया.\nबाबा बैद्यनाथ फिल्म्स के बैनर तर बनल एह फिलिम के निर्माता-निर्देशक बिहार सरकार के कला संस्कृति आ युवा मामिलन के मंत्री विनय बिहारी हउवें.\nकहानी पवन सिंह आ पाखी के किरदारन का बीच प्रेम के ह. एहमें पवन आ पाखी के शानदार अभिनय देखे के मिली. पवन सिंह सवर्ण लड़िका के आ पाखी दलित पिछड़ा समाज के लड़िकी के किरदार में बाड़ी. दुनू के प्यार जब परवान चढ़ऽता त कइसे अपना मुकाम ले चहुपत बा इहे एह फिलिम के हाईलाईट बा.\nशूटिंग बिहार के वाल्मिकीनगर, राजगीर, नैनीताल, आ मुंबई समेत अनेके रमणिक जगहन पर करावल गइल बा.\nएह फिलिम में दर्जन भर राजनेतो परदा पर नजर अइहें. एकरा के एही महीना रिलीज कइल जाई.\nखेसारीलाल के छक्का


लोकतंत्र के हत्या – Anjoria\nNovember 26, 2010 OmPrakash Singh भोला बाबू 0\nभोला बाबू खीसे फनफनाइल रहलें. पुछनी कि का बात हऽ त बिफर पड़लें. कहे लगले, नीतीश त हदे कर दिहलें. अइसनो कइल जाला ? लोकतंत्र के कमजोर कर के राख दिहलें, राहुल गाँधी के बेइज्जत कर दिहलें, आ लालू से पता ना कवना जनम के दुश्मनी निकाल लिहलें.\nकुछ देर त हमरो समुझ में ना आइल कि का भइल. सगरी प्रान्ते ना पूरा देश में नीतीश के जयकारा लाग रहल बा, बिहारियन के इज्जत बढ़ गइल आ भोला बाबू बाड़न कि बिखियाइल साँप बनल बाड़न. पुछनी कि भोला बाबू तनी फरिया के बताईं कि का कइलें नीतीश ?\nभोला बाबू कहलें कि बिहार के विकास के अइसन ना ढोल पिटलें कि बाकी लोग के विकास रोक दिहलें. अरे के विकास करे में नइखे लागल ? सोनिया, मनमोहन, ए राजा, येदियुरप्पा, लालू, राबड़ी, पासवान सबही त विकासे करे में लागल बा. केहू अपना परिवार के त केहू अपना पार्टी के, केहू खुद आपन. बाकिर नीतीश के हो हल्ला से बाकी सबही के विकास रुकल कि ना ?\nराहुल गाँधी जइसन नवही नेता, जे अब कुछेके साल में चालीस पार कर जाई कि पता ना पारो कर गइल बा, के तनिको धेयान ना कइलें. अरे कम से कम जहाँ जहाँ राहुल के भाषण भइल रहे तहाँ तहाँ त कांग्रेस के जीत जाये देतें. बाकिर ना ! ए मरदवा के त संतोषे नइखे. सगरी सीट लूट लेबे में लागल रहे आ करीब करीब लूटये लिहलसि जनता के अपना तरफ कर के. अब बताव कि लालू आपन, अपना परिवार के कइसे आगा बड़इहें ? तेजस्वी के ट्रेनिंग देबे के कोशिश बेकार कर दिहलें. आ राबड़ी देवी के दुनु सीट से हरवला के का जरुरत रहे ? एक सीट से बेचारी जीत गइल रहीत त कम से कम विपक्ष के नेता बन के कैबिनेट मंत्री वाली सगरी सुविधा त रहित लालू के परिवार का लगे. पासवानो बेचारा अपना भाई के विकास करावल चाहत रहलें. उनको के हरवा दिहलें.\nभोला बाबू आगा कहत गइलें कि, लोकतंत्र के हत्या करे में नीतीश के नाम बहुते शर्म से लिहल जाई. पुरा विपक्षे हरा दिहलें. अतनो सीट ना लेबे दिहलें कि कम से कम विपक्ष के नेता त केहू बन जाइत. अब जवन जीतल बा लोग ओहि में से नू केहू के विपक्ष के नेता बनावे के पड़ी. जवन लालू बर जिनिगी अपना परिवार छोड़ दोसरा केहू के आगा ना आवे दिहलें अब ओह बेचारा के अपना छाती पर पत्थर राखि के केहू दोसरा के विपक्ष के नेता बनावे पड़ी कि ना ?\nअब हमरा बुझात ना रहे कि भोला बाबू के कइसे समुझाईं त याद पड़ल कि भोला बाबू पुरनका कांग्रेसी हउवन. कहनी कि भोला बाबू रउरा त खुश होखे के चाहीं. लालू के सफाया करावे खातिर कांग्रेस के चाल सफल हो गइल. अगर कांग्रेस के मिलल वोट राजद लोजपा के मिलल वोट से जोड़ दीं त नतीजा कुछ दोसरे रही.\nभोला बाबू जवाब दिहलें, खाली कांग्रेसे के काहे दोष देत बाड़ ? लालूओ के त पूरा कोशिश रहल कि कांग्रेस के बैण्ड बाज जाव. ना त जहाँ जहाँ कांग्रेस लड़ाई में रहुवे ओहिजा राजद लोजपा के वोट मिला द त कांग्रेस के कम से कम तिगुना सीट मिलल रहीत.\nदेखनी कि आजु भोला बाबू से निबटल आसान नइखे त हम धीरे से ई कहत सरक लिहनी कि एह लोग के अतनो पर संतोष नइखे. देखीं ना भाजपा तीन गो निर्दलीय जीतल विधायकन के अपना में मिलावे जा रहल बिया.\nजात जात सुननी कि भोला बाबू कुछ अउरी बोकरत रहलें.\nअब नन्हकी "सुर-ताज" खोजे में लागल महुआ टीवी


एगो पुरान कहानी सुना के एह खबर के शुरुआत कइल चाहत बानी. दू गो भाई एके साथ रहलें बाकिर एक जने मांसाहारी त एक जने शाकाहारी रहलन. एह चलते अलगा परिवार ना होखला का बावजूद दुनु जने के थरिया बरतन अलग-अलग रहुवे. एक दिन मांसाहारी भाई गलती से कहीं भा दबंगई देखावे का फेर में शाकाहारी भाई का थरिया में मीट खा लिहलसि. ई सुनते शाकाहारी भाई खीसी अंगार हो गइलन आ कहलन कि तू हमरा थरिया में मीट खइलऽ त हम तहरा थरिया में गूह खाएब.\nलोकसभा चुनाव में अकेलहीं बहुमत के लकीर पार कर चुकल भाजपा के मंत्रिमंडल में एनडीए का साथियनो के राखे के फैसता भइल. 18 गो सांसद वाला शिव सेना आ 16 गो सांसद वाला जदयू के एक एक गो कैबनेट मंत्री बनावे के तय भइल रहुवे. शिव सेना त हँसी खुशी मान गइल बाकिर नीतीश बाबू के ई बाति नागवार गुजरल. एक तरह से ऊ जायजे बाति कहलन कि मंत्री पद गोल के सांसदन का अनुपाल में मिले के चाहीं. ओह हिसाब से शिवसेना आ जदयू के दू दू गो मंत्री होखल चाहत रहुवे. नीतीश के शिकायत एहू पर बा कि उनुका जदयू के मनचाहा विभाग ना दे के सांकेतिक मौजूदगी दीहल जात बा. एह चलते ऊ एलान क दिहलें कि जदयू राजग एनडीए में त बनल रही बाकिर मंत्रीमंडल मं शामिल ना होखी.\nपिछला लोकसभा चुनाव में जीतल बिहार के दू गो जदयू मंत्री राजीव रंजन सिंह उर्फ ललन सिंह, अउर दिनेश चंद्र यादव के, आ लोजपा के पशुपति कुमार पारस का इस्तीफा दिहला से खाली जगहन के भरला का साथही मंत्रिमंडल विस्तार के मौका मिल गइल नीतीश कुमार के. आ ऊ लगले हाथ भाजपा से हिसाब किताब बराबरो क लेबे के फैसला क लिहलन. आजु सबेरे बिहार के राजभवन में राज्‍य के नीतीश मंत्रिमंडल के विस्तार करत मंत्रियन के किरिया धरावल गइल बाकिर एह विस्तार में ना त भाजपा के ना लोजपा के एको पद बढ़ावल गइल.\nआजु जवन लोग मंत्री बनल ओहमें जदयू के अशोक चौधरी, श्‍याम रजक, बीमा भारती, नरेंद्र नारायण यादव, संजय झा, रामसेवक सिंह, लक्ष्‍मेश्‍वर राय आ नीरज कुमार के नाम शामिल बा.


भीड़ और तन्हाई-हिन्दी शायरियाँ | *******दीपक भारतदीप की ई-पत्रिका******* ********Deepak Bharatdep'S E-Megazine*****\nBy दीपक भारतदीप, on 29/01/2012 at 17:30, under हिन्दी. टैग्स: दीपक बापू, दीपक भारतदीप, मनोरंजन, मस्ती, शायरी, समाज, हिन्दी कविताएँ, हिन्दी शायरियाँ, हिन्दी साहित्य, Deepak bapu, Deepak Bharatdeep, entertainment, FAMILY, friends, hindi sahitya, hindiliterature, masti, parivar, shayari, society.\t1 टिप्पणी\n« याचक और स्वामी -हिन्दी हाइकु (yachak-hindi haiku)\nबात का बतंगड़ बन जाता है-हिन्दी शायरियाँ »\ngp\tOn 27/02/2012 at 02:32


भोजपुरी जिंदाबाद रहल, भोजपुरी जिंदाबाद रही – Anjoria\nभोजपुरी जिंदाबाद रहल, भोजपुरी जिंदाबाद रही\nजून 3, 2018 भोजपुरी, संगीत सुभाष\n“हँसी, ठिठोली, बोली आ बेवहार गजब बा, भोली सूरत, रहन-सहन, तेवहार गजब बा” भोजपुरी के मूर्धन्य कवि अउऱ गायक संगीत सुभाष जी के एह पंक्तियन का साथे कार्यक्रम के समहुत भइल आ एकरा साथे-साथ शशि अनाड़ी, अजय प्रकाश तिवारी, अउर विनोद गिरी के गावल गानो के श्रोता लोग के भरपूर सराहना मिलल. मौका रहे अतवार 27-5-2018 का दिने आयोजित “जय भोजपुरी-जय भोजपुरिया” भोजपुरी बोली अउर सँस्कारन के क्षरण से रोके में लागल संस्था के सहयोग से दिल्ली के बदरपुर के नजदीक मीठापुर में आयोजित “विशाल लोक संगीत सन्ध्या” के.\nकार्यक्रम क शुरुआत भइल संगीत सुभाष जी के कविता से. एकरा बाद माटी से जुड़ल गायक शशि अनाड़ी जी क गावल गाना “भोजपुरी जिंदाबाद रहल, भोजपुरी जिंदाबाद रही” दर्शकन क खुब थपरी बटोरलसि, एगो नया जोश भर दिहलसि श्रोता लोग के अन्दर. अजय तिवारी के गावल गीत “अब का रंगइबु चूनरी भइली पुरान” दर्शक लोग के झूमे के मजबूर क दिहलसि. गायक लोग प्रेरित कइलन जनता के आपन बोली भोजपुरी में बोले-बतियावे खातिर. साथे-साथ संस्था के उपाध्यक्ष संगीत सुभाष जी सबसे निहोरा कइलन कि श्लील आ साफ गायकी के सुने बदे आ ओके प्रोत्साहित करे खातिर एह संस्था क मूल मंत्र ह “आपन माटी-आपन थाती” माने कि आपन माईभासा के बोलचाल में ब्यवहार में ले आ के अपना लोक संस्कृति के मरे से बचावल. एकरा खातिर ई संस्था जमीनी स्तर पर काम करे में लागल बिया. जनमानस में अपना बोली के प्रति भुलाइल आस्था के फेरु से वापस लियावे खातिर जी-जान से लागल बिया. माटी से जुड़ल कलाकार, कवि लोग साहित्यकारन के माध्यम से समाज मे भोजपुरी के प्रति लोगन के धारणा में परिवर्तन ले आवे खातिर प्रयासरत बिया. ई कार्यक्रम एहि मुहिम क एगो कड़ी रहे. दोसर गायक लोगो एक से बढके एक सुन्दर गीत गा के जनता के थपरी बजावे के मजबूर क दिहलन.\nसंस्था के अध्यक्ष सतीश कुमार त्रिपाठी क संयोजन में आयोजित एह लोक संगीत सन्ध्या में संजय कुमार ओझा, तारकेश्वर राय, लवकान्त सिंह, बिवेक पाण्डे, रामप्रकाश तिवारी, योग गुरु शशी, कलमकार लाल बिहारी लाल के अलावा बहुते लोगन के सानिध्य मिलल आ सभे एह सांझ के यादगार बनावे में आपन भरपुर सहयोग दीहल.\n(तारकेश्वर राय के भेजल रपट)\nभोजपुरी साहित्य सेवियन के “पाती अक्षर सम्मान” से सम्मानित कइल गइल\nभोजपुरी खातिर विशाल धरना प्रदर्शन 7अगस्त, 2018 का दिने


बरियार चोर सेन्ह मार के बिरहा गावे – टटका खबर\nMay 26, 2018 कांग्रेस, मोदी सरकार, विश्वासघात दिवस\nनयी दिल्ली, 26 मई (वार्ता). मोदी सरकार के4बरीस पूरा होखे का मौका के विश्वासघात दिवस के नाम देत कांग्रेस आजु प्रधानमंत्री नरेंद्र मोदी आ भारतीय जनता पार्टी के अध्यक्ष अमित शाह के जोड़ी के देश ला नुकसानदेह बतावत कहलसि कि एह चार बरीस में आपन कवनो वायदा ना पूरा के भाजपा देश से विश्वासघात कइले बिया.\nकांग्रेस के बड़का नेता आ राज्यसभा में नेता-विपक्ष गुलाम नबी आजाद, कांग्रेस महासचिव अशोक गहलोत अउर कांग्रेस के संचार विभाग प्रमुख रणदीपसिंह सुरजेवाला एहिजा कांग्रेस मुख्यालय में बोलावल खास संवाददाता सम्मेलन में कहलें कि मोदी सरकार के राज में देश में केहू अपना के सुरक्षित नइखे बूझत. एह दौरान सेना के ठिकानन पर सबसे बेसी हमला भइल बा आ नाहियो त तीन हजार बेर सामा पार से संघर्ष विराम लाँघल गइल बा.\nकांग्रेसी नेतवन के कहना रहे कि मोदी सरकार एह चार बरीस में सभकर चैन छीन लिहले बिया आ चारों ओर डर आ हदस के माहौल बना दिहले बिया. अर्थव्यवस्था ढह गइल बा, किसान परेशान बाड़ें, नवहियन के रोजगार नइखे मिलत, कारोबारियन के कारोबार ठप हो गइल बा, महंगाई आसमान छूवत बिया बाकिर प्रधानमंत्री एह सभ पर गूंगी सधले बाड़न.


UP chief minister feeding poori-vegetable to protesters read full story and know about him Bhojpuri: प्रदर्शनकारीन के पूड़ी-सब्जी खियावय वाला UP क मुख्यमंत्री, पढ़ी पूरी कहानी\nBhojpuri: प्रदर्शनकारीन के पूड़ी-सब्जी खियावय वाला UP क मुख्यमंत्री, पढ़ी पूरी कहानी\nजब चंद्रभानु गुप्ता उत्तर प्रदेश क मुख्यमंत्री रहलन. बलिया वाला चंद्रशेखर ओह समय प्रजा सोशलिस्ट पार्टी क नेता रहलन. चंद्रशेखर अउर ओनकर साथी लोग मुख्यमंत्री चंद्रभानु गुप्ता के खिलाफ लखनऊ में विरोध प्रदर्शन बोलउले रहलन. शाम के जब चंद्रशेखर सीएम गुप्ता से मिले गइलन तब प्रदर्शनकारी लोग भूख से तड़पत रहे. जानीं आगे के कहानी...\nLast Updated: May 27, 2021, 7:06 PM IST\nआज के जमाना में कवनो भी सरकार आपन आलोचना अउर अपने खिलाफ विरोध प्रदर्शन बर्दाश्त नाहीं कइ पावत. मुंह बंद करावय बदे सरकार क लोग तरह-तरह क हथकंडा अपनावयलन. डेरावय-धमकावय से लेइ के मुकदमा में फंसावय तक क तिकड़म रचल जाला. नेतन में धीरज, अउर धरम तनिखौ नाहीं रहि गयल हौ. लेकिन पहिले अइसन नाहीं रहल. विरोध सिद्धांत क रहय, निजी अउर मानवीय संबंध बनल रहय. हलांकि इ स्थिति नेतन के स्वभाव पर भी निर्भर करय. उत्तर प्रदेश क कद्दावर कांग्रेसी नेता चंद्रभानु गुप्ता एही स्वभाव क आदमी रहलन. जे भी मदद बदे पहुंचय, ओकर मदद करय, भले ही उ ओनकर विरोधी काहे न होय.\nचंद्रभानु गुप्ता से जुड़ल एक घटना अइसन हौ, जवन आज के राजनीति अउर राजनेतन के गाले पर तमाचा हौ. इ घटना तब क हौ, जब गुप्ता उत्तर प्रदेश क मुख्यमंत्री रहलन. बलिया वाला चंद्रशेखर ओह समय प्रजा सोशलिस्ट पार्टी क नेता रहलन. चंद्रशेखर अउर ओनकर साथी लोग मुख्यमंत्री चंद्रभानु गुप्ता के खिलाफ लखनऊ में विरोध प्रदर्शन बोलउले रहलन. विरोध प्रदर्शन में लगभग 10 हजार लोग हिस्सा लेत रहलन. सबेरे से शुरू विरोध प्रदर्शन संझा तक चलल. प्रदर्शनकारी चना-चबैना खाइ के दिन त काटि लेहलन, लेकिन संझा होत सबके पेटे में मूस कोलइया मारय लगल. लेकिन भोजन क कवनो ठेकाना नाहीं रहल.\nचंद्रशेखर अपने कुछ साथीन के साथ संझा के मुख्यमंत्री चंद्रभानु गुप्ता के इहां गइलन. गुप्ता के पास संदेशा गयल त उ तुरंत मिलय बदे बोलाइ लेहलन. चंद्रभानु गुप्ता मुहफट रहलन, लेकिन दयालु भी. चंद्रशेखर जइसय मुख्यमंत्री के सामने पहुंचलन, चंद्रभानु कहलन - आवा भूखा-नंगा लोग. एतना जने के लेइ के त आइ गइला, अब लखनऊ में सबके भूखा मरबा? चंद्रशेखर कहलन -आपक राज हौ, जइसन चाहय, करय. चंद्रशेखर के एह बाती पर गुप्ता खिसियाइ उठलन. लेकिन फिर कहलन -हम बोलि देहले हई, पूड़ी-सब्जी पहुंचत होई. हम पहिलय समझि गयल रहे कि बोलाइ त लेबा सबके, लेकिन खाए-पीए क इंतजाम न कइ पइबा. चंद्रशेखर अबही मुख्यमंत्री के पास ही रहलन, उधर प्रदर्शनकारीन के पास पूड़ी-सब्जी पहुंचि गयल. दिनभर क भूखायल लोग जमि के पूड़ी-तरकारी भिड़उलन. अपने विरोधी के साथ भी अइसन आचरण भारतीय राजनीति में अपने आप में एक अनोखा उदाहरण हौ.\nचंद्रभानु गुप्ता तीन बार उत्तर प्रदेश क मुख्यमंत्री बनलन. लेकिन पांच साल क कार्यकाल एक बार भी पूरा नाहीं कइ पइलन. डॉ. संपूर्णानंद के इस्तीफा देहले के बाद पहिली बार सात दिसंबर, 1960 के गुप्ता मुख्यमंत्री बनलन. ओह समय उ विधायक भी नाहीं रहलन. सन 1957 क चुनाव उ लखनऊ पूर्व सीट से हारि गयल रहलन. राज्यपाल मुख्यमंत्री नियुक्त कइले के बाद ओन्हय विधानपरिषद में मनोनीति कइलन. चंद्रशेखर ओह समय प्रजा सोशलिस्ट पार्टी के राज्य इकाई क महासचिव रहलन. प्रजा सोशलिस्ट पार्टी 1962 के चुनाव क तइयारी करत रहल अउर माहौल बनावय बदे कांग्रेस सरकार के खिलाफ लखनऊ में विरोध प्रदर्शन बोलावल गयल रहल. चंद्रभानु गुप्ता के ऊपर आरोप रहल कि उ कारोबारीन क जादा ख्याल रखयलन अउर एकरे बदले में ओनसे पइसा अइठयलन. किसान, मजदूर अउर आम आदमी गुप्ता के एजेंडा में नाहीं हयन. चंद्रशेखर विरोध प्रदर्शन क नेतृृत्व करत रहलन. लेकिन 1962 के विधानसभा चुनाव मे प्रजा सोशलिस्ट पार्टी क प्रदर्शन अच्छा नाहीं रहल अउर पार्टी क सीट संख्या 44 से घटि के 38 होइ गइल. चंद्रशेखर भी जनवरी 1965 में कांग्रेसी होइ गइलन. पुरनिया बतावयलन कि चंद्रभानु गुप्ता के ही प्रभाव में आइ के चंद्रशेखर कांगे्रस में शामिल भयल रहलन.\nचंद्रभानु गुप्ता के नेतृत्व में कांग्रेस 1962 के चुनाव में जोरदार वापसी कइलस, अउर गुप्ता उत्तर प्रदेश क सबसे ताकतवर नेता बनि गइलन. उ खुद रानीखेत दक्षिण सीट से जीत दर्ज करइलन. मुख्यमंत्री क कुर्सी बरकरार रहल, लेकिन नेहरू के इ नीक नाहीं लगल अउर ओनके इशारे पर के. कामराज प्लान बनउलन, जवने के तहत दुइ अक्टूबर, 1963 के गुप्ता के पद छोड़य के पड़ल. सुचेता कृपालानी मुख्यमंत्री बनलिन. गुप्ता 1967 के चुनाव में फिर रानीखेत से जीतलन अउर दूसरी बार मुख्यमंत्री बनलन. लेकिन एदइयां चैधरी चरण सिंह खेला बिगाड़ि देहलन. गुप्ता के 19 दिन (14 मार्च, 1967 से तीन अप्रैल, 1967) में ही कुर्सी खाली करय के पड़ल. चरण सिंह कांग्रेस छोड़ि के, तोड़ि के मुख्यमंत्री बनि गइलन. लेकिन ओनकर सरकार चलि नाहीं पइलस अउर 26 फरवरी, 1969 के गुप्ता फिर एक दइयां मुख्यमंत्री बनलन अउर 18 फरवरी, 1970 तक पद पर रहलन.\nचंद्रभानु गुप्ता क दुश्मन बहुत रहलन. लेकिन ओनके व्यवहार क कायल ओनकर दुश्मन भी रहलन. विरोधी के भी अपने पक्ष में कइ लेना, गुप्ता क बड़ी खासियत रहल. एही खासियत के कारण कांग्रेस में ओनकर दबदबा रहल. ओन्हय कांग्रेस क रणनीतिकार मानल जाय. बतावल जाला कि विधायक पहिले गुप्ता के सामने नतमस्तक होय, फिर नेहरू के आगे. चंद्रभानु गुप्ता के बारे में इ भी कहल जाला कि उ पार्टी बदे पइसा जुटावय क भी काम करय. ओनके ऊपर हमेशा आरोप लगय कि गुप्ता खूब पइसा कमइलन. एक बार एक भोज में उ खुदय मजाक-मजाक में कहय लगलन कि -आप सब इ बात सुनलन कि नाही? गली गली में शोर है, सी.बी. गुप्ता चोर है. लेकिन जब चुद्रभानु गुप्ता क निधन भयल तब ओनके बैंक खाता में खाली 10 हजार रुपिया निकलल.\nअलीगढ़ के अतरौली क रहय वाला गुप्ता आजीवन अविवाहित अउर ब्रह्मचारी रहलन. जनम 14 जुलाई, 1902 के भयल रहल अउर 17 साल के उमर में अजादी के आंदोलन में कूदि पड़लन. सीतापुर में रौलेट विधेयक विरोधी प्रदर्शन में हिस्सा लेहलन. कई बार जेल गइलन. लखनऊ विश्वविद्यालय से एम.ए. अउर एलएलबी कइलन, फिर वकालत कइलन. 1929 में उ कांग्रेस पार्टी के लखऊ इकाई क अध्यक्ष चुनल गइलन. गुप्ता वास्तव में एक बेदाग छवि क नेता रहलन. मौजूदा लखनऊ क शिल्पकार चंद्रभानु गुप्ता के ही बतावल जाला. (लेखक सरोज कुमार वरिष्ठ पत्रकार हैं. यह उनके निजी विचार हैं.)


टटका खबर, मंगल, ११ मई – Anjoria\nटटका खबर, मंगल, ११ मई\nमई 11, 2010 news in bhojpuri, टटका खबर\nमर्सिडीज पर आठ फीसदी बाकिर ट्रैक्टर पर साढ़े बारह फीसदी\nकेन्द्र सरकार के नीतियन के आलोचना करत भाजपा अध्यक्ष नीतिन गडकरी कहले बाड़े कि सरकार सीबीआई के दर देखा के लालू, मुलायम, आ मायावती के मुखौटा बदले वाला नेता बना के रख दिहले बिया. ई लोग डर से सरकार का खिलाफ खड़ा नइखे हो पावत. खेती का बारे में केन्द्र के चिन्ता कतना सतही बा एही से मालूम हो जात बा कि मर्सिडीज खातिर कर्जा पर ललागे वाला ब्याज आठ फीसदी बा बा बाकिर ट्रैक्टर खातिर साढ़े बारह रुपिया सैकड़ा. जय हो!\nझारखण्ड मसला भाजपा के गरदन में फँसल काँट हो गइल बा\nभाजपा आजु झारखण्ड खातिर आपन मुख्यमंत्री चुने में लागल बिया. आपसी खींचतान अतना बा कि समुझ में नइखे आवत कि केकरा के नेता पद दिहल जाव. उपर से झामुमो के तरह तरह के माँग अलगे परेशान कर के रख दिहले बा. झामुमो के कहनाम बा कि बाकी बाचल ५६ महीना में २८ महीना भाजपा शासन कर लेव फेर बाकी २८ महीना ऊ झामुमो के दे देव. दोसर कहनाम ई बा कि भाजपा कवनो आदिवासीए के नेता चुने.\nपिछलगुआ कहाये से बाचे खातिर भाजपा के जन नमन यात्रा\nबिहार के मुख्यमंत्री नीतीश कुमार अपना विकास यात्रा पर बाड़े. उप मुख्यमंत्री सुशीलो मोदी आपन विकास यात्रा निकालत रहेलें. अब भाजपा अध्यक्ष डा॰सी॰पी॰ठाकुर एलान कइले बाड़न कि ऊ जन नमन यात्रा पर निकलिहें. भाजपा में अन्दरखाने एह बात पर असंतोष बा कि लोग ओकरा के जदयू के पिछलगुआ माने लागल बा. डा॰ ठाकुर के कोशिश बा कि भाजपा बड़का पार्टी का रुप में उभरो.\nयूपी में डेढ़ हजार डाक्टरन के बहाली\nकाल्हु लखनऊ में डेढ़ हजार नया डाक्टरन के नियुक्ति पत्र थमावल गइल आ बतावल गइल कि १००० नया पद सृजित भइला बा. साथ ही सरकार राज्य में नया नया मेडिकलकालेज खोलहू पर विचार कर रहल बिया. यूपी में बहुते कम मेडिकल कालेज बाड़ी सन. यूपी में २१ गो मेडिकल कालेज बा जबकि महाराष्ट्र में ४१ गो. राज्य में डाक्टरन के बहुते कमी बा आ जे बा ओहमें से आधा लोग अगिला दू साल में रिटायर हो जाये वाला बा.\nमहिला आरक्षण बिल तेलहंडा में\nकेन्द्र सरकार बचावे का गरज से कांग्रेस अपना विरोधियन से सौदाबाजी कर के महिला आरक्षण बिल के गतालखाता में डाल दिहलस. अब भविष्य में जब केन्द् में कवनो मजबूत सरकार आई तबे महिला आरक्षण बिल पास हो पाई.सीबीआई के डर देखा के, जाति आधारित जनगणना के माँग मान के केन्द्र सरकार लालू मुलायम आ मायावती जइसन नेतवन के अघोषित रुप से अपना पाला में ले आवे में सफल रहल बिया.\nबिल गेट्स अइलें राहुल गाँधी के सहारा देबे\nआजु मंगल का दिने अमेठी चहुँपल बिल गेटस कहले बाड़न कि ऊ अमेठी के आईटी हब बनावे में सहायता दिहन. पता ना मायावती से बतियवले बाड़न कि ना भा उनका राज्य के कार्यशैली से परिचित बाड़न कि ना. एह दौरा में बिल गेट्स का साथे राहुलो कई गो गाँवन के दौरा करीहें.\nआमदनी से बेसी के संपति का मामिला में जयललिता के राहत ना मिलल\nअपना खिलाफ आमदनी से बेसी के संपति राखे के मामिला में जयललिता सुप्रीम कोर्ट में गोहार लगवले रही कि एह जाँच में शामिल अधिकारी एह खातिर सक्षम ना रहन. बाकिर कोर्ट के रुख देख के ओकरा फैसला से पहिले ऊ आपन दरखास्त वापिस ले लिहली आ याचिका खारिज हो गइल.\nबेंगलुरु में होखी शशि थरुर आ सुनन्दा के सगाई\nखबर उड़ल बा कि २७ जून के बेंगलुरु के फाइव स्टार रिजार्ट गोल्डन पाम्स में पूर्व मंत्री शशि थरुर सुनन्दा पुष्कर का साथे सगाई करीहें. पिछला महीना दुनु जने ओहिजा जा के ठहर चुकल बा लोग आ जगहा बहुत पसन्द आइल रहे ओह लोग के.\nकाल्हु के उछाल शेयर बाजार से पचल ना\nआ आजु बाजार मुनाफा वसूली का नाम पर गिर गइल. आजु सबेरे बाजर जब खुलल तबे गिर के खुलल आ लगातार गिरत चल गइल. अन्त में २०५ अंक का गिरावट का साथ बाजार बन्द भइल.\nबीस बीसा क्रिकेट वर्ल्ड कप का सेमी फाइनल में चहुँपल भारत\nश्रीलंका के टीम के ७१ अंक से हरा के भारत के टीम बीसबीसा विश्वकप का सेमी फाइनल में चहुँप गइल. बाकिर रउरा चउँकी मत. बात महिला टीम के हो रहल बा जे एह लेवल ले चहुँप गइल बा. धोनी के टीम त दुआ का भरोसे बा कि आजु होखे वाला मैच में श्रीलंका के हरा देव आ आस्ट्रेलिया वेस्ट इंडीज के हरा देब. तब कहीं रन रेट का आधार पर ओकरा सेमी फाइनल में जगह मिल पाई.\nटटका खबर, सोमार, १० मई\nटटका खबर, बियफे, १३ मई


भाजपा – Page2– टटका खबर\nजलगांव अउऱ सांगली, 03 अगस्त (वार्ता) जलगांव नगर निगम खातिर भइल चुनाव में कांग्रेस आ राकांपा के सूपड़ा साफ करत भाजपा 75 सीज में से 57 सीट जीत लिहलसि. एहिजा पिछला बेर खानदेश विकास अघाडी के जीत मिलल रहुवे आ शिव सेना के पूर्व मंत्री अउर नेता सुरेश दादा जैन पिछला 35 बरीस से सत्ता\nकोलकाता, 21 जुलाई (वार्ता) पश्चिम बंगाल के मुख्यमंत्री ममता बनर्जी केन्द्र के नरेंद्र मोदी सरकार पर सीधा हमला करत एलान कइले बाड़ी कि 15 अगस्त से ऊ “ भाजपा हटाओ- देश बचाओ” अभियान शुरू करीहें. शनिचर का दिने धरमतल्ला में तृणमूल कांग्रेस (टीएमसी) के सालाना शहीद दिवस रैली के संबोधित करत ममता बनर्जी कहली कि\nनयी दिल्ली 12 जुलाई (वार्ता). भाजपा कांग्रेस के सांसद आ ओकरा शासन में केन्द्रीय मंत्री रहल शशि थरूर के ओह बयान पर जवना में देश के ‘हिन्दू पाकिस्तान’ बने के बात कहल गइल बा, आपन तिताह टिप्पणी करत कहले बिया कि कांग्रेस फेर भारत आ भारत के लोकतंत्र के बदनाम करे आ हिन्दुअन के विरोध\nउद्धव ठाकरे के मनावे ला मातोश्री पहुँचले अमित शाह\nमुंबई, 06 जून (वार्ता) काल्हु रात करीब पौने आठ बजे भारतीय जनता पार्टी के अध्यक्ष अमित शाह शिव सेना अध्यक्ष उद्धव ठाकरे से भेंट करे ला पश्चिमी उप नगर बान्द्रा में उद्धव का घरे मातोश्री चहुँपले. दुनु जने एहिजा देर ले बातचीत कइलें जवना में बाद में मुख्यमंत्री फणनवीस आ उद्धव के बेटा आदित्यो ठाकरे\nखबर हमेशा दिहले ना जाव, कबो कबो लिहलो जाला\nपटना 21 अप्रैल. केन्द्र में भाजपा सरकार बनला का बाद गोल भा सरकार में कवनो भाव ना मिलला से रिसियाइल यशवंत सिन्हा भाजपा से सगरी नाता रिश्ता तूड़ लिहलें आ अब शायद जेपी बने के सपना देखत बाड़ें. कहतारें कि अब से दलगत राजनीति ना करीहें आ आवे वाला दिनो में कवनो पद ना चहीहे.\nहिन्दु विरोधी कांग्रेस देश के बदनाम कइलसि, माफी मांगसु राहुल : अमित शाह\nबेंगलुरु, 18 अप्रैल (वार्ता) भारतीय जनता पार्टी (भाजपा) के अध्यक्ष अमित शाह आजु कहलन कि भगवा आतंकवाद का नाम पर कांग्रेस लाखों साल पुरान हिन्दू संस्कृति के बदनाम कइले बिया आ एह गलती ला कांग्रेस अध्यक्ष राहुल गांधी के पूरा देश से माफी मांगे के चाहीं. कर्नाटक विधानसभा के 12 मई का दिने होखे वाले\nभाजपा विधायक आरोप लगवलन कि योगी उनुकर बाति नइखन सुनत\nदेवरिया,13 अप्रैल (वार्ता). देवरिया के बरहज विधानसभा क्षेत्र से भाजपा विधायक सुरेश तिवारी के मुख्यमंत्री योगी आदित्यनाथ पर आरोप बा कि ऊ कवनो विधायक के बाति नइखन सुनत. सुरेश तिवारी शुक का दिने अपना गांव रनियहंवा में मीडिया कर्मियन से बातचीत का दौरान ई आरोप लगवलन. कहलन कि जबे कबो कवनो भठियारा अधिकारी के शाकायत\nबड़हन रैली क के आपन ताकत देखवलसि दुनिया के सबले बड़ राजनीतिक गोल\nमुंबई, 06 अप्रैल (वार्ता). भारतीय जनता पार्टी अध्यक्ष अमित शाह अपना गोल भाजपा के 38वां स्थापना दिवस का मौका पर आजु शुक का दिने अगिला लोकसभा चुनाव के बिगुल फूंक दिहलें. पूरा महाराष्ट्र से जुटल कार्यकर्तन के बड़हन रैली के संबोधित करत अमित शाह कहलन कि 38 बरीस पहिले एह गोल के स्थापना मुंबई में\nकर्नाटक जीते जा रहल भाजपा में शामिल भइलें कांग्रेस आ सेकुलर जनता दल के नेता\nबेंगलुरु, 04 अप्रैल. कर्नाटक विधानसभा चुनाव से पहिलहीं भाजपा के जीते वाला दल मानत कई नेता ओकर सदस्त बन गइलें. एह नेता लोगन में शामिल बाड़ें कांग्रेस नेता आ ओकरा सरकार में केंद्रीय मंत्री रह चुकल बासवराज पाटिल, कांग्रेसे के नागप्पा भीमप्पा सोलोनी, जनता दल (एस) के मल्लिकार्जुन खुबा आ एगो निर्दलीय विधान पार्षद बासवाना\nकर्नाटक जीतके दक्षिण जीते के राह खोली भाजपा : अमित शाह\nमैसुरु 31 मार्च. भाजपा के राष्ट्रीय अध्यक्ष अमित शाह आजु कहलन कि दक्खिन में घुसल भाजपा के असल मनसा बा आ एकरा खातिर कर्नाटक विधानसभा चुनाव में भाजपा के जीत मील के पत्थर साबित होखी. अमित शाह आजु पत्रकारन से बतियावत में कहलन कि भाजपा 21 राज्यन में सत्ता में आ गइल बिया बाकिर कर्नाटक\nआसनसोल के हालात के आकलन करे जाई भाजपा के समिति\nनयी दिल्ली 30 मार्च. भारतीय जनता पार्टी के एगो टीम पश्चिम बंगाल के आसनसोल में हाल में भइल फिरकावाराना हिंसा का बाद के हालात के आकलन करी आ ओकर रिपोर्ट अपना गोल के दी. भाजपा अध्यक्ष अमित शाह के बनावल एह समिति में पार्टी उपाध्यक्ष आ सांसद ओम माथुर, प्रवक्ता सैयद शाहनवाज हुसैन, सांसद रुपा\nभाजपा संगे रहे भा ना रहे के फैसला 27 तारीख के करी सुभासपा\nलखनऊ 25 मार्च (वार्ता). सुहेलदेव भारतीय समाज पार्टी (सुभासपा) अतवार का दिने कहलसि कि भाजपा संगे गठबन्हन बनवले राखल जाव कि ना पर फैसला 27 मार्च के होखे वाला बइठक में लीहल जाई. राज्यसभा चुनाव में भाजपा उम्मीदवार के पक्ष में मतदान करे वाली सुभासपा के महासचिव अरविंद राजभर कहलें कि – हमनी 27 तारीख\nलखनऊ 21 मार्च (वार्ता). राज्यसभा चुनाव लेके बोलावल सपा गोल के विधायकन का बइठक में आजु नितिन अग्रवाल आ शिवपाल सिंह यादव के गैरमौजूदगी चर्चा के विषय बन गइल. सपा अध्यक्ष अखिलेश यादव राज्यसभा खातिर 23 मार्च के होखे जा रहल चुनाव लेके सपा मुख्यालय में पार्टी विधायकन के ई बइठक बोलवले रहलें. एह बइठक\nआंध्रप्रदेश में भाजपा के तमिलनाडु दोहरावे ना देब – कहलन नायडू\nविजयवाड़ा 18 मार्च (वार्ता) आंध्रप्रदेश के मुख्यमंत्री एन चंद्रबाबू नायडू आजु भारतीय जनता पार्टी के चेतवलें कि ऊ राज्य में तमिलनाडु वाली राजनीति दोहरावे के कोशिश मत करे काहे कि हम करे ना देब. नायडू तेलुगू नयो साल ‘उगदी’ के अवसर पर आयोजित कार्यक्रम के संबोधित करत रहलें. कहलन कि लोग कइसनो संकट के सामना\nपटना 14 मार्च (वार्ता). भभुआ से भाजपा के रिंकी रानी पांडेय कांग्रेस के शंभु पटेल के करीब 16 हजार भोट का अंतर से हरा के एह सीट पर भाजपा के कब्जा बरकरार रखववली. ई सीट उनुके पति आनंद भूषण पांडेय के निधन का चलते खाली भइल रहुवे. जहानाबाद विधानसभा क्षेत्र से मुख्य विपक्षी पार्टी राजद\nसपा के कचरा भाजपा का घर में\nनयी दिल्ली 12 मार्च. सपा गोल के नेता रहल नरेश अग्रवाल आजु भाजपा में शामिल हो गइलन. नरेश अग्रवाल भाजपा मुख्यालय में आ के पार्टी के सीनियर नेता आ रेल मंत्री पीयूष गोयल का मौजूदगी में गोल के सदस्य बनलन. एह मौका पर उनुकर कहना रहल कि बिना कवनो राष्ट्रीय पार्टी में रहले सही तरीका\nनयी दिल्ली 11 मार्च (वार्ता). भाजपा का तरफ से महाराष्ट्र के मुख्यमंत्री रह चुकल नारायण राणे के महाराष्ट्रे से राज्यसभा उमीदवार बनावल गइल बा. भाजपा गोल के महासचिव अनिल जैन के यूपी से आ सरोज पाण्डेय के छत्तीसगढ़ से प्रत्याशी बनावल गइल बा. राज्यसभा के दू बरिसा चुनाव में अबकी हो रहल 58 सीट के\nजेटली उत्तर प्रदेश से, रविशंकर बिहार से राज्यसभा प्रत्याशी\nनयी दिल्ली 07 मार्च (वार्ता). राज्यसभा के दुबरिसा चुनावन ला भारतीय जनता पार्टी आजु अपना आठ गो उम्मीदवारन के एलान क दिहलसि. वित्त मंत्री अरुण जेटली उत्तर प्रदेश से, कानून मंत्री रविशंकर प्रसाद बिहार से आ पेटोलियम मंत्री धर्मेंद्र प्रधान के मध्य प्रदेश से टिकट दीहल गइल बा. एकरा अलावे स्वास्थ्य मंत्री जगत प्रकाश नड्डा\nराज्यसभा में भाजपा के बहुमत शायदे हो पाई\n– हरिराम पाण्डेय राज्यसभा के 245 सीटन में से भाजपा के लगे 58 आ कांग्रेस का लगे 54 सांसद बाड़ें. अप्रैल में 55 सीटन पर होखे जा रहल चुनाव का बाद एह समीकरण में कुछ बदलाव आई बाकिर भाजपा के शायदे बहुमल मिल पाई. अकेले के बाते छोड़ीं, राजगो के मिला के ई नइखे होखे


पवन सिंह ब्लैक में टिकट बेचीहे – Anjoria\nपवन सिंह ब्लैक में टिकट बेचीहे\nबाक्स आफिस पर सुपर हिट फिल्म दे के ब्लैकियरन के चाँदी कटवावे वाला भोजपुरिया स्टार पवन सिंह अगिला २४ जून के रिलीज होखे जा रहल फिल्म “लड़ाई ल अँखिया ऐ लौण्डे राजा” में सिनेमा के टिकट ब्लैक में बेचे वाला ब्लैकियर का भूमिका में नजर अइहे. एही टिकट ब्लैक करत में उनुकर मुलाकात फिल्म के नायिका मोनालिसा से होई आ फेर दुनु के प्रेम परवान चढ़े लागी. आदिशक्ति इंटरटेनमेंट आ कुमारी माई मूवीज के प्रस्तुति एह फिल्म के निर्माण आ निर्देशन दुनु रामाकांत प्रसाद कइले बाड़न. फिल्म के संगीतकार अशोक कुमार दीप, गीतकार विनय बिहारी, अशोक कुमार दीप, बृजेश पाण्डेय, आ प्यारे लाल यादव हउवे. फिल्म के कलाकारन में पवन सिंह, मोनालिसा, विराज भट्ट, प्रिया शर्मा, अनारा गुप्ता, दीपक भाटिया, दिव्यांश नन्हे, आनन्द मोहन, आ गोलू वगैरह शामिल बाड़न.\nऔलाद के प्रदर्शन पहली जुलाई से\nRavi Kishan Brand Ambassador of Radio Mirchi Bhojpuri\n4 thought on “पवन सिंह ब्लैक में टिकट बेचीहे”\nYe bhaiya yene hamhun bani hamro ke chahi black tecket thik\nLagl rahababu\nA pawan bhaiya tahar aauru monalisa k jodi kauno jodi se behtarin lagel,\nabhi tak tahar mast ada k chalte tahar eko film naikhe chhodleabhaiya\nae pawan bhaiya hm raaur bd fan aau tohar chot bhai haee ho hmaro k blacke me ticket deba ………… bhaiya ………….\nLeaveaReply to Ankit singh\tCancel reply


जेकरा चलते बिहार में आग लाग गइल ऊ त… – टटका खबर\nजेकरा चलते बिहार में आग लाग गइल ऊ त…\nप्रशांत नाम के जवना लड़िका के मौत के मामिला ले के मधुबनी में बवाल शुरू भइल, बाद में पुलिस फायरिंग में दू आदमी के मौत हो गइल ऊ लड़िका अपना महबूबा का साथे दिल्ली में मिलल. दुनु मधुबनी से भाग के दिल्ली चहुँपल रहलें आ एगो चाय का दुकान पर मैँथिली में बतियावत सुन एगो आदमी ओह लोग से बतियवलसि त मालूम भइल कि इहे प्रशांत ह. ऊ आदमी तब पुलिस बोलवा लिहलसि आ प्रशांत आ ओकरा महबूबा के पुलिस ले के चल गइल. दुनु के कवनो सुरक्षित जगहा राखल गइल बा.\nअब मुख्यमंत्री नीतीश लालू प्रसाद आ रामविलास पासवान से आपन गलती सकारे आ बिहार से माफी माँगे के कहले बाड़न.\nTags: पुलिस फायरिंग, मधुबनी\nमधुबनी फायरिंग का खिलाफ आजु बिहार बंद


Home » Blog » मनोरंजन » भोजपुरी जंक्‍शन में पढ़ें: जतरा के पतरा – चरणार्द्रि से हो गइल चुनार\nआजकल के पढ़ल-लिखल लोग जेके गंवार बुझेलन उहे लोग एहमन सबसे महतपूर्न भूमिका निभाए लन. ओहू में खासकर मेहरारू लोगन. अपने संस्कृति के कई ठो बहुत जरूरी चीज, जौने पर खतरा मडरात हो, ओके उठा के सब रीति-रिवाज में बुन दिहल.\nचुनार से राउर लोगन के जान पहिचान त हम पहिलही करा भइल हई. आज पारी उहाँ के इतिहास के हौ. जनबे करीले भारतभूमि पर इतिहास के संहे जेतना उपहास भैल हौ, ओतना भरसके कहीं अउर भैल होखी. तबहूं एह हिसाब से देखल जा त भारतै में पच्छू के तुलना में पुरुब एकर सिकार कम भैल हौ. ओकरे पीछे ऐतिहासिक आ भौगोलिक त बटबे क़ैल, एक ठे बड़हन कारण एह जवार के जीवट भी हौ. ऊ जीवट खाली तीर तरवार से ना, बहुत महीन ढंग से बुद्धी के स्तर पर भी आपन असर देखावेले. आजकल के पढ़ल-लिखल लोग जेके गंवार बुझेलन उहे लोग एहमन सबसे महतपूर्न भूमिका निभाए लन. ओहू में खासकर मेहरारू लोगन. अपने संस्कृति के कई ठो बहुत जरूरी चीज, जौने पर खतरा मडरात हो, ओके उठा के सब रीति-रिवाज में बुन दिहल. ई रीति-रिवाज में बुनले के काम सबसे निमने जौन करेले, उहे पुरान हवे. पुरान ऊ चीज ह, जौन इतिहास के रटौले के ना, मनई के संस्कार बना दिहले के काम करेले. एही नाते आचार्य रजनीश पुरान के इतिहास के बर्तुलाकर दृष्टि कहेलन.\nभारत में खाली एही जे ना, कहीं के इतिहास उठा के देखे के हो त ओकर सुरुआत आपके पुराने से करे के परी. तनी गहिरे पैठ के देखब त मालूम होई कि ई खाली भारते नाहीं, ई बाति दुनिया के हर प्राचीन संस्कृति के साथ हौ. सबकर आपन-आपन पुरान हवे, कहे के चाहे कहल ओके कुछू जा. अब ई अलग बाति हौ कि काल के थपेड़ा से केहू ओके कौनो ङन बेसी बचा ले गइल, त केहू कुछ बचा पौलस आ कुछ भुला गइल आ केहू-केहू त पुरहरे भुला गइल. चुनार के इतिहास के चर्चा भी आपके पुराने से करे के होई. पुरान के टाइमलाइन पर देखब त चुनार के इतिहास आपके महाकाव्य काल, मने कि महाभारत आ रमायन से भी पहिले के मिली. आ उहाँ से देखब त इहो जानेब जे इहाँ के इतिहास पूरे भारत के इतिहास से जोड़े वाला त हइए हौ, ब्यापक अर्थ में पूरी दुनिया से जोड़े वाला ह.\nइहाँ के किस्सा सुरू होले भगवान बिश्नू के पहिलका पुरहर मानुख औतार, आ वैसे उनकर चौथा औतार, मने कि बावन औेतार से. इतिहास के ई पूरा क्रम चुनार के नमवे में सन्निहित हौ. चुनार के इतिहास के ई पाठ उहाँ के भूगोल आ भौगोलिक संरचना से बहुत गहिरे जुड़ल हौ. लम्मे से भ उप्पर से देखीं त रउरे के ऊ पहाड़ी लउकाई जौने पर चुनारगढ़ बनल हौ. ई पहाड़ी मनई के गोड़ यानी कि चरण के आकार के हौ. बहिरी-भितरी दुनो ओर से ई कौनो बहुत बड़हन मनई के दहिना गोड़ जइसन लगाला. भगवान बामन वाले औतार के कहानी त रउरे जनते हईं. पुरान के मान्यता ई हौ कि राजा बलि से दान के संकलप करा लिहले के बाद जब बावन भगवान अपने पग से तीन पग धरती नापे लगलन त धरती के ऊ जहाँ से नापल सुरू कइले रहलन, ऊ जगही इहे ह. सबसे पहिलका आपन ऊ एहीं धइले रहलन. एही से एकर नाम चरणार्द्रि पड़ल. चरणार्द्रि, मने कि जहाँ पड़ले से चरण आर्द्र हो गइल हो, मने कि भीजि गइल हो, बस उहे चरणार्द्रि.\nध्यान देहब त पाइब कि चुनारगढ़ बिलकुल गंगा जी के किनरवे हौ. बल्कि अइसन कि तीन तरफ से गंगा जी से घिरल हौ. बस एक्के ओर से इहाँ जमीन से अइले-गइले के सुबिधा हौ. जाहिर हौ, जब इहाँ चरण परल होई त भीजबे करी. आ जब ऊ साक्षात बिष्नू भगवान के पहिलका मनई औतार के चरण होए त भला ओके पखरले के लोभ गंगा माई भी कइसे छोड़ सकेली. बस एही से भीजि गइल होई. उहे चरणार्द्रि बादे में चरणाद्रि, आ फेर चरणाद, चरणाद से चरनाद और चरनाद से चुनराद आ चुनराद से चुनार हो गइल. अब ओही के चुनार के नाम से जानल जाला. नाम बनले बिगड़ले के ई किस्सा दुनिया में बहुत जगहिन के साथे भइल बा. ओही में एकठे इहो हौ, आपन चुनार.पुरान के मान्यता के हिसाब से देखीं त आज जौन किला बा, ऊ कौनो किला ना रहे. सबसे पहिले इहाँ जौन निर्माण भइल रहे ऊ जेल रहल आ ऊ जेल रहल कालयवन के बनवल. उहे कालयवन जे महादेव जी से बरदान लिहले रहल कौनो भी रणभूमि में हमेसा अपराजित रहले के. सैकड़न बेर हमला क के भी कंस के ससुर जब श्रीकृष्ण भगवान के हरा न पवलस तब ऊ अपने सहायता खातिर कालयवन के बोलावल. कालयवन के जब श्रीकृष्ण भगवान कौनो तरह से हरावल कठिन देखले तब ऊ भाग चलले. आ भागत-भागत जा के मुचकुंद ऋषि के गुफा में लुका गइलन. ओही आ के कालयवन मुचकुंद ऋषि के जगौलस आ उनके देखते भर में भसम हो गइल. मुचकुंद ऋषि के ऊ गुफा ललितपुर के लग्गे देवगढ़ में हौ. धौर्रा जवार से करीब 8 किलोमीटर आगे, बेतवा नदी के किनारे. खैर ओकर बाति फेर कबो होई. उहे कालयवन जरासंध से मिताई के नाते महाभारत काल में इहाँ आपन जेल बनौले रहल.\nबावन भगवान से लेके महाभारत काल के बीच के एह जगही के कौनो इतिहास अब कौनहू रूप में सुरक्षित ना बा. ठीक ओही तरह से महाभारत से लेके फेर महाराजा बिकरमादित्य के बीच के इतिहास भी इहाँ के अब कौनो रूप में उपलब्ध नइखे. बिकरमादित्य के इतिहास इहाँ से अइसे जुड़ल कि उनकर बड़ भाई भरथरी जी जोगी हो गइलन. उनके जोग लिहले के किस्सा इहाँ जन-जन के जबान पर हौ. जोगी लोग त घूम-घूम के सुनइबे कराला, ओइसहूँ ई मध्य प्रदेश के सीधी जिला से लेके ओहर नैपाल के तराई ले आ ओहर बिहार बज्जिका आ मिथिला छेत्र ले लइका से लेके बूढ़ तक सबके कई-कई रूप में मालुम हौ. गोरख बाबा आ राजा भरथरी इहाँ के लोकगाथा ना, लोक संस्कार के हिस्सा हवें.\nबतावल ई जाले कि जब राजा भरथरी राज-पाट सब छोड़ के जोगी हो गइलन तब राजपाट के जिम्मेदारी राजा बिकरमादित्य पर आ गैल. उहे बिकरमादित्य जेकरे नाम पर बिकरम संबत चलल. ओहर भरथरी गुरु गोरखनाथ से ज्ञान लेहला के बाद जोगी होके घूमत-घूमत इहाँ पहुँचलन. तब इहाँ बस एगो पहाड़ी रहल आ जंगल रहल. ओह जंगल में तरह-तरह के जीव-जंतु रहलन. ओही बीचे में एक ठो गुफा देख के भरथरी जी ओही में आपन जोग साधना करे लगलन. कौनो तरह से ई बात राजा बिकरमादित्य के पता लगल त ऊ सोचलन कि उहाँ त जंगल में हिरन, खरहा, बानर, भालू आ हाथी से लेके बाघ, चीता तक सभे जानवर होइहे. जानवर का जाने कि के जोग साधे आइल बा आ के सिकार खेले. कहीं ऊ कुल भरथरी जी के नुकसान न पहुँचावें, बस इहे सोच के राजा बिकरमादित्य इहाँ किला बनवा देहलन. अब केहू-केहू इहो कहेला कि ऊ कालयवन के जेलवे के फिर से ठीक करा के किला बनवा देहलन.\nअब एह लोककथा के इतिहास के टाइमलाइन पर कसल चाहीं त बड़ी सावधानी बरते के पड़ी. काहे से कि अकसर लोग राजा भरथरी के कबि आ बैयाकरण भर्तृहरि समझ लेला. जबकि ई दुनो के बीचे बहुत घना संबंध होके भी कौनो संबंध नाई बा. दुनो जनी में ई संबंध जरूर बा कि दुनो उज्जयिनी से रहलन, लेकिन टाइमलाइन पर दुनो के बिच्चे करीब छै सौ साल के अंतर बा. भरथरी बिकरमादित्य के बड़ भाई रहलन, एकर सुतरी बैताल पच्चीसी वाली कहानी में मिलेले. ओह सुतरी के पकरला के काम सर रिचर्ड फ्रांसिस बर्टन कइलन, 1870 में जब ऊ अंगरेजी में एकर उल्था कइलन तब. ओह सुतरी के पुरहर बिस्तार मिलल हौ पंजाब के राजा गोपीचंद वाली कहानी में, जौन गुरमुखी लिपि में लिपिबद्ध हौ. ई लोकगाथा भी बहुते पुरान हौ. उहे खिसवा थोड़े जवारी हेर-फेर के साथे भोजपुरी आ छत्तिसगढ़ी में भी पावल जाले. बकिर इहाँ ऊ खाली स्रुति परंपरा में बा. हजारन साल से लोग ओके ओइसहीं गावत-सुनत आ रटत-रटावत चलि आवत बा. अब इहाँ से अगर इतिहास के टाइमलाइन पर एह भरथरी के बाबा गोरखनाथ से जोड़ल जा त फेर बड़ा भारी अंतर मिलेले. लेकिन लोक बिसवास के लोक बिसवासे के हिसाब से देखे के चाहीं. एके इतिहास के उर्धी टाइमलाइन पे जोड़ब-घटाइब त बहुत कुछ एन्ने ओन्ने हो जाई. बकिर हाँ, अगर ओही के पुरान के बर्तुलाकार दृष्टि से देखले के कोसिस करब त बहुत कुछ लौकिक-अलौकिक रहस्यन के खजाना खुलत चल जाई.\nअसल में देवकीनंदन खत्री जी ‘चंद्रकांता’, ‘चंद्रकांता संतति’ आ ‘भूतनाथ’ जइसन उपन्यासन में जौने तरह के रहस्यन के जिक्र कइले हवें, सही पूछीं त भौतिक रूप से अइसन कौनो रहस्य एह किला में ना हवे. हाँ ई जरूर हौ कि एहमें सुरंगन अउरी तहखानन के जाल जइसन बिछल हौ, ऊ अपने आपमें कौनो रहस्य से कम ना हौ. कई सुरंगन के मुँह त नीचे जाके सहर में खुलेले. हालांकि ऊ सब कब क बंद कइल जा चुकल हईं. लेकिन जब किला से नीचे उतर के इहाँ के लोक में पइठब त लोक में आपके अइसन हजारन कहानी प्रचलित मिलिहें कि हर कहनिए पे दंग रहि जाइब. आ इ जेतना कहानी हईं ओकर संबंध कौनो अउर कहानी से कम, जोग से जादा मिलेले. अब भगवान बुद्ध के ले ली. एसे सटले बनारस के लगहीं सारनाथ में ऊ आपन पहिलका उपदेस दिहले रहलन. एकरे बाद कहल इहो जाले कि भगवान बुद्ध चुनार में चातुर्मास भी कइले हवन.\nचुनारगढ़ के एक नाम नैनागढ़ भी हौ. एकरे पीछे मान्यता ई हौ कि कबो ई नैना जोगिन के भी साधनास्थल रहि चुकल हौ. नैना जोगिन के बारे में खाली लोकगाथा छोड़ दीं त कौनो और प्रमाण ना मिलेले. लोकश्रुति के हिसाब से देखीं त ऊ नाथ पंथ से जुड़ल लगेलिन. राजा भरथरी के संबंध भी नाथ पंथ से ही जुड़ल हौ. उनकर इहाँ स्थान बटबे कइल. त एसे इनकार ना कइल जा सकेले कि नैना जोगिन भी कबो इहाँ कुछ साधना कइले रहल हों. लिखित प्रमाण नैना जोगिन के हमरे जानकारी में खाली फणीश्वरनाथ रेणु जी के एकठे कहानी हौ. बकिर भोजपुरी, अवधी, बज्जिका आ मैथिली के लोकगीतन में नैना जोगिन गहगह भरल हईं. इहाँ तक कि सादी-बियाह के गीतन में भी इनकर चर्चा आवेले. अचरज के बाति ई बा कि एतना सब भरल रहले के बावजूद सब नैना जोगिन के परताप आ उनसे निहोरा कइले के ही चर्चा मिलेले. उनके अपने जीवन के चर्चा कहीं ना मिलत.\nहमके लगेले कि ई सब जोगी-जोगिन आ किला के बनावट के लेके रहस्यन के जौन चर्चा लोक में रहल होई, उहे सब मिल के खत्री जी के ओह सब तिलिस्म के रचना के लिए प्रेरित कइले होई जौन ऊ अपने तिलिस्मी उपन्यासन में गढ़ले हवें. एह गढ़ और कस्बा के व्यवस्थित इतिहास मिलल सुरू होले पृथ्वीराज चौहान के समय से. ई जरूर बा कि पृथ्वीराज से लेके अंगरेजी सासन के समय तक के पूरा इतिहास बहुत सघन संघर्स के हौ. मध्यकालीन इतिहास त बहुते संघर्स के समय हौ. बहरहाल ओह पूरे संघर्स के चर्चा अगिली कड़ी में.\nTags: Bhojpuri articlesHistory of ChunarJatraPatraचुनार का इतिहासजतरापतराभोजपुरी जंक्‍शनभोजपुरी न्‍यूजभोजपुरी लेख


गोपेश्वर सिंह का लेख 'भोजपुरी के पहिलका सोप आपेरा लोहा सिंह - जानकी पुल - A Bridge of World's Literature.\nHome / Featured / गोपेश्वर सिंह का लेख ‘भोजपुरी के पहिलका सोप आपेरा लोहा सिंह\nPrabhat Ranjan March 27, 2017\tFeatured, लेख Leaveacomment\nआज अन्तरराष्ट्रीय रंगमंच दिवस पर रामेश्वर सिंह काश्यप के नाटक ‘लोहा सिंह’ की याद आई. लोहा सिंह के लहजे की नक़ल प्रकाश झा निर्देशित धारावाहिक ‘मुंगेरीलाल के हसीन सपने’ में भी दिखाई दी थी. मनोहर श्याम जोशी के नेताजी कहिन में भी लोहा सिंह का लहजा दिखाई देता था. लोहा सिंह पर यह लेख प्रोफ़ेसर गोपेश्वर सिंह का दिखाई दिया. लेख हालाँकि भोजपुरी में है लेकिन बहुत बढ़िया है.\nभोजपुरी में – शायद हिंदी समेत दोसरों भारतीय भाषा में – नाटक के कवनो चरित्र से लेखक के जियत पहिचान बनि गइल होखे, एकर दोसर उदाहरण रामेश्‍वर सिंह ‘काश्‍यप’ के लिखल नाटक ‘लोहा सिंह’ के अलावा ना मिली। एह नाटक के लोकप्रियता अइसन भइल कि एकर लेखक के लोग असली नाम से कम, लोहा सिंह नाम से अधिक जाने लागल। रेडियो नाटक के रूप में ‘लोहा सिंह’ नाटक के प्रसारण जब शुरू भइल त लोगबाग का अइसन पसंद आइल कि ओकर प्रसारण हफ्ता में एक बार नियमित रूप से आकाशवाणी पटना से होखे लागल। धारावाहिक रूप में ‘लोहा सिंह’ के प्रसारण बरिसन चलल। जह दिन ‘लोहा सिंह’ के प्रसारण होखे, गाँव महुल्‍ला के लोग रेडियो सेट के लगे बहुत पहिलिए से इकट्ठा हो जात रहे आ दम साध के नाटक के एक-एक संवाद सुनत रहे। आगे चलिके दूरदर्शन से प्रसारित ‘रामायण’ आ ‘महाभारत’ धारावाहिक के जइसन लोकप्रियता मिलल, करीब-करीब ओइसने लोकप्रियता भोजपुरी क्षेत्र में ‘लोह सिंह’ नाटक के मिलल रहे। ‘लोहा सिंह’ के हर कड़ी में समाज के कबनो-ना-कबनों समस्‍या रहत रहे, जबना के समाधान बड़ा आसानी से लोहा सिंह चरित्र के जरिए लेखक प्रस्‍तुत कर देत रहे। कबनो कड़ी में दहेज-समस्‍या होखेत कबनो में परिवार नियोजन, कबनो कड़ी में देशभक्ति मुख्‍य होखे न कवनो में गाँव के सामूहिक भाईचारा। हास्‍य व्‍यंग्‍य शैली में चले वाला ए नाटक के खूबी ई रहे कि बिना कबनो वैचारिक दबाव के श्रोता के चेतना बदले के काम ई करे। जेकरा ए नाटक के देखे आ सुने के मौका मिलल बा, उ सहजे एबात के पुष्टि करी।\nहमार ई सौभाग्य बा कि हमरा ना सिर्फ ‘लोहा सिंह’ के रचयिता डॉ. रामेश्‍वर सिंह ‘काश्‍यप’ से मिले आ संपर्क में रहे के मौका मिलल, बल्कि आकाशवाणी पटना से प्रसारित उहाँ के लिखल नाटक ‘लोहा सिंह’ सुने के भी मौका मिलल। हमार इहो सौभाग्‍य बा कि ‘लोहा सिंह’ नाटक के मंचन भी हम देखनी आ ‘लोहा सिंह’ फिलिम भी देखनी। ओ फिलिम के काश्‍यप जी पटकथा आगीत त लिखलहीं रहीं, ओमें लोहा सिंह के चरित्र भी निभवले रहीं। ओ फिलिम के उहाँके लिखल आ मन्‍ना डे के गावल ‘अजब कइल लीला, गजब कइल मालिक, जनम दे के जग में दरद दे ल मालिक ‘- भोजपुरी समाज में अपना समय में बहुत लोकप्रिय भइल रहल। हम अपन आँख से देखले बानी कि काश्‍यप जी कहीं जाईं आ लोग के मालूम हो जाए कि ‘लोहा सिंह’ नाटक के लेखक अभिनेता निर्देशक काश्‍यप जी आइल बानींत लोग ‘लोहा सिंह-लोहा सिंह’ कहत उहाँ के घेर लेत रहे। लोग उहाँ के काश्‍यप जी कम, लोहा सिंह जादे कहत रहे। ‘लोहा सिंह’ के लेखक काश्‍यप जी भोजपुरी भाषा के सेलिब्रेटी नाटककार रहनीं। ‘लोहा सिंह’ नाटक सामाजिक संदेश जनता के पहुँचावे के अइसन माध्‍यम बनल, जबना के दोसर उदाहरण भोजपुरी में नइखे।\n‘लोहा सिंह’ नाटक के मुख्‍य चरित्र गाँव के रहे वाला लोहा सिंह नाम के एगो रिटायर फौजी बा, जवन ब्रिटिश आर्मी में काबुल के मोर्चा पर काम कर चुकल बा। पढ़ाई-लिखाई ओकर ना के बराबर, चाहे बहुत मामूली बा। फौज में रहिके टूटल-फूटल हिंदी आ भोजपुरी फेंट-फाँट के ओकरा बोले के बादत बा। बीच-बीच में कवनो-कवनो अँग्रेजी के शब्‍द के बिगड़ल भोजपुरिया रूप भी लोहा सिंह के डायलग के मुख्‍य हिस्‍सा बा। जइसे लोहा सिंह के एगो संवाद उदाहरण के रूप में सामने बा-जिद त हम धरबे करेगा। तुम देहाती बैकुफाता को बात करेगा त हम खूब जिद धरेगा, अ तुमको घामा में डबल मारच कराएगा। काबुल को मोरचा पर हम निमन-निमन जवान को धुरछक छोड़ा घाला, तुम कवना खेत के मुरई है जी।” एही तरह के डायलग के कारण ‘लोहा सिंह’ नाटक के लोकप्रियता बढ़त गइल। कहल जाला कि आकाशवाणी के ई पहिलका धारावाहिक रहे, जवन एतना लोकप्रिय भइल। ‘लोहा सिंह’ नाटक के शुरुआती ड्राफ्ट के नाम रहे – ‘लोहा सिंह ने मुरब्‍बे खाए’ । बाद में ई नाटक जब लोकप्रिय भइल त ओकर अगिला कड़ी ‘लोहा सिंह ने खेती की’, ‘लोहा सिंह ने डाक्‍टरी की’ जइसन दर्जनन ओकर रूप देखे सुने के मिलल। जब जइसन देश आ समाज का जरूरत पड़ल, काश्‍यप जी ‘लोहा सिंह’ के अगिला कड़ी लिख डालत रहीं। भारत-चीन युद्ध का समय ‘लोहा सिंह’ धारावाहिक के माध्‍यम से आकाशवाणी के जरिए काश्‍यप जी देशभक्ति के भावना जगावे के जवन काम कडनीं, ओकर सराहना चारू ओर भइल। ‘लोहा सिंह ने मुरब्‍बे खाए और अन्‍य करतूतें’ नाम से एक या दो खंड में ऊ सगरी धारावाहिक के प्रकाशन भइल रहे। बाद में जनता भूल गइल कि ओ नाटक न के का नाम रहे, लोह सिंह चरित्र का लोकप्रियता के कारण ‘लोहा सिंह’ ही प्रसिद्ध हो गइल। लोहा सिंह के संवाद के भाषा त हिंदी मिश्रित भोजपुरी बा लेकिन अउरी पात्र जइसे पाठक जी, खदेरन की माँ, खदेरन, बुलाकी, अछैबट आदि पात्रन के भाषा शुद्ध भोजपुरी बा।\nभोजपुरी के मस्‍ती के भाषा मानल जाला। लोहा सिंह खुद एगो मस्‍त टाइप के चरित्र बा। मस्‍ती में लोग सबदन के बिगाड़ के बोलेला। लोहा सिंह के मस्‍त स्‍वभाव में ई आदत कूट-कूट के भरल बा। लोहा सिंह पाठक जी के फाटक बाबा, खदेरन की माँ के खदेरन को मदर, मार्च को मारच, क्‍कालिटी को कलाउटी, ब्‍लीडिंगको बिल्डिंग, मेम को मेमिन, घिरनी को घिरनई आदि कहत रहलन।ए तरह से नाटक में हंसी मजाक के अइसन वातावरण बने कि लोग के दिलचस्‍पी बढ़ जाव। खदेरन की माँ बात-बात में ‘आ मार बढ़नी रे’ बोलत रहलीं, इहो आकर्षण के बड़ा आधार रहे। पाठक जी लोहा सिंह के बड़ाई में हमेशा कहस ‘को नहीं जानत है जग में कपि संकटमोचन नाम तिहारो’, आ एही के साथे ई नाटक खतम होखे।\nभोजपुरी में अलिखित लोकनाटक के परंपरा त खूब पुरान बा, लेकिन लिखित नाटक के कवनो बड़ इतिहास नइखे। राहुल सांकृत्‍यायन, भिखारी ठाकुर जइसन कमे नाम ‘लोहा सिंह’ के पहिले देखे के मिलेला। लेकिन जवन लोकप्रियता ‘लोहा सिंह’ के मिलल, ओकर उदाहरण दोसर नइखे। ‘लोहा सिंह’ के बाद भोजपुरी में ओइसन दोसर कवनो नाटक ना आइल। हास्‍य-व्‍यंग्‍य का शैली में चले वाला ए नाटक के जरिए सामाजिक सांस्‍कृतिक आ राजनीतिक संदेश बड़ा लोक लुभावन शैली में जनता तक पहुँचावे के काम कई दशक ले चलल। एही से हम ‘लोहा सिंह’ नाटक के भोजपुरी के पहिलका सोप आपेरा कहत बानी।\nअइसन काल्‍पनिक कहानी, जवना के धारावाहिक रूप में प्रस्‍तुत कइल जाला, ओकरा के सोप आपेरा कहल जाला। साधारण भाषा में कहल जाव त सोप आपेरा अइसन काल्‍पनिक कहानियन के नाम ह, जवन बहुत दिन तक चलत रह सके। ए काल्‍पनिक कहानियन के खूबी ई होखेला कि ई अइसन नाटकीय मोड़ पर खतम होली सन, जवना से ओकरा अगिलका कड़ी के नाटकीयता के अंदाजा हो जाला। ए में पारिवाकि, निजी, लैंगिक, भावनात्‍मक और आदर्शात्‍मक द्वंद्व रहेला। एकर विषय सामाजिक चेतना से भी जुड़ल रहेला। ए तरह के कहानी में भूत-पिशाच अउर अलौकिकता के भी आधार रहेला। शुरुआती काल में ए तरह के कहानियन के ‘ड्रामेटिक सीरियल’ कहल जाव आ रेडिओ पर एकर प्रसारण होखे। अइसन प्रसारण के साबुन कंपनी प्रायोजित करे, एही से एकर नाम सोप आपेरा पड़ल। एकर शुरुआत अमेरिका यूरोप में भइल। आगे चलके एही तरह के कंटेंट के साथे धारावाहिक रूप में आवे वाला रेडियो प्रोग्राम सोप आपेरा कहाए लागल। भारत में ‘लोहा सिंह’ नाटक का रूप में भोजपुरी के ई सौभाग्‍य बा कि ना सिर्फ भोजपुरी के, बल्कि शायद संपूर्ण भारतीय भाषा के पहिलका सोप आपेरा कहलावे के एकरा गौरव प्राप्‍त बा। एह रूप में ‘लोहा सिंह’ नाटक के ऐतिहासिक महत्‍व बा।\nजब लोकप्रियता के अभिजन समाज में बहुत इज्‍जत के निगाह से ना देखल जात रहे, ‘लोहा सिंह’ नाटक लोकप्रियता के उड़नखटोला पर सवार होके ग्रामीण समाज से लेके अभिजन समाज का बीच अइसन जगह बनवलस, जवना के दोसर उदाहरण भोजपुरी नाटक साहित्‍य में शायदे मिले। भिखारी ठाकुर आ ‘बिदेसिया’ के सामाजिक प्रतिष्‍ठा पावे में काफी समय लागल, लेकिन ‘लोहा सिंह’ नाटक अपना जनमे काल से लोकप्रियता आ सामाजिक प्रतिष्‍ठा दुनूँ एक साथे अर्जित कइलस। एकर कारण का रहे ? हमरा समझ में एकर दुगो प्रधान कारण रहे। पहिलका ई कि ‘लोहा सिंह’ मूल रूप में रेडियो नाटक रहे। 1960 का दशक में रेडियो नया संचार माध्‍यम रहे, जवना के जादू के परभाव नगर से लेके गाँव तक, पढ़ल-लिखल से लेके अनपढ़ तक एक समान रहे। रेडियो से प्रसारित भइला के मतलबे रहे कि ओकरा सामाजिक प्रतिष्‍ठा प्राप्‍त बा। तेजी से उभरत लोकप्रिय संचार माध्‍यम त ऊ रहबे कइल। ओकर पहुँच के दायरा एक साथे बहुत व्‍यापक रहे। ओकर पहुँच पुरुष-दालान में भी रहे आ जनानखाना में भी। नाच-नाटक भी लोकप्रिय संचार माध्‍यम रहे, लेकिन ओकर पहुँच एतना व्‍यापक ना रहे। दोसर बात ई कि नाच-नौटंकी करे वाला लोग के प्रति ओ जमाना में समाजके नजरिया भी अच्‍छा ना रहे। अइसने समय में नया संचार माध्‍यम के रूप में रेडियो आइल। अइसन लोकप्रिय आ समाज-समादृत संचार माध्‍यम पर सवार होके ‘लोहा सिंह’ नाटक प्रसारित भइल, जवना के लेखक कवनो नाच-नौटंकी वाला ना रहे, एगो प्रतिष्ठित विश्‍वविद्यालय के प्रतिष्ठित प्रोफेसर रहे, जिनकर नाम रामेश्‍वर सिंह ‘काश्‍यप’ रहे। जब लोग का ई मालूम होखे कि लोहा सिंह के कड़कत आवाज काश्‍यपे जी के ह, त एकर आकर्षण अउरी बढ़ जाव।\nएगो बात अउरी बा। जवना समय में हास्‍य के मात्र जोकर के काम मानल जात रहे, वोह टाइम में ‘लोहा सिंह’ नाटक हास्‍य के अइसन तत्‍व लेके आइल, जवन शुरू से आखिर तक हास्‍य रस से सराबोर रहे, लेकिन हास्‍य का जरिए सामाजिक चेतना के भी बदले के काम हो सकेला, ईबात एह नाटक से साबित भइल। कवनो वैचारिक संदेश वाला नाटक के लोग बहुत मन से ना पसंद करेला, लेकिन उहे विचार हास्‍य का ठहाका के साथ जनता बीच जब आइल त लोग ओकरा से सहजे जुड़ गइल।\nएही साथे ‘लोहा सिंह’ नाटक के एगो अउरी विशेषता बा। हर पात्र के आपन आपन खूबी रहे। लोहा सिंह जवना ढँग के रहलन, पाठक जी ओकरा से अलग रहले, ओही तरह से खदेरन के माई, बुलाकी आ खदेरन के भी आपन-आपन स्‍टाइल रहे।हर पात्र अपना-अपना खूबी के साथे जनता के दिल दिमाग में बईठ गइल रहे। लोग ए पात्रन के अपना-अपना भीतर जिए लागल आ हर पात्र के डायलग बोले के ढँग अपनावे लागल। भोजपुरिया क्षेत्र के कई गो नेता लोग का बेजोड़ लोकप्रियता का पीछे ‘लोहा सिंह’ के डायलग के परभाव बा। उनकर भाषा में भोजपुरी, हिंदी आ अँग्रेजी के मिक्‍सचर बा। उदाहरण के रूप में लोहा सिंह के ई डायलग देखल जा सकेला – ”काबुल को मोर्चा पर जब हम हुकुम देते थे त संउसे पलटन का जवान बनूक उठा के एक टंगरी पर ठड़ा हो जावता था। जब हम गर्जन करता था त लफ्टंट को मेम आ करनइल को मेमिन बादहोस हो जाता था, अउर हमारी रोबइला सूरत को खाबसूरती देखकर को जरनइल का कुक्‍कुर भूँकने लगता था… अउर एगो तुम हो जे हमारा हुकुम का नरेटी काट के बीग घालता है, अब बिलाइ लेखा मेऊँ-मेऊँ में करता है।” दोसर उदाहरण खदेरन की मदर के डायलग में देखल जा सकेला – ”आ मार बढ़नी रे, इनका खातिर हम जतने जीवन दिहीला, ओतने ई छान्‍हीं पर चढ़ल जालन।” एही तरह से पाठक जी के भी बोले के आपन स्‍आइल रहे। जइसे पाठक जी के एगो डायलग देखल जा सकेला – ”जजमान। तू चल्‍हाँकी के चीलम ह व, बीरताई के बनूक ह व, हिम्‍मत के हाथी ह व। देकर हिमायूँ बा जे तोहार मोकाबला करी ? जवार भर में तोहरा नाँव के डंका डगडगात बा। कहल बा जेबासे का बीच के बगल में कि- को नहीं जानत है जग में, कपि संकट मोचन नाम तिहारो।”\n‘लोहा सिंह के लोकप्रियता के एगो बड़ कारण रहे, काश्‍यप जी के ऊ नजर, जवन दुनिया भर के नाटक-रंगमंच का क्षेत्र में होत बदलाव के पारखी रहे। काश्‍यप जी बड़ आ कुशल नाटककार त रहले रहीं, उहाँ का हिंदी-भोजपुरी समेत विश्‍व साहित्‍य के धाकड़ पढ़वइया भी रहनीं। 1930 ई. का दशक में रेडियो के जरिए लोकप्रिय भइल सोप आपेरा का बारे में उहाँ का जरूर अध्‍ययन कइले होखब। ई सही बा कि विदेशी सोप आपेरा के रेडियो पर प्रायोजित करे में प्राक्‍टर एंड गेंबल, कोलगेट पामोलिव और लेवल ब्रदर्स जइसन कंपनीन के भूमिका रहे। अइसन कवनो भूमिका आकाशवाणी पटना से प्रसारित ‘लोहा सिंह’ नाटक का पाछे कवनो कपंनी के ना रहे। लेकिन आपन लोकप्रिय सामाजिक संदेश का कारण परोक्ष रूप में सरकारी प्रायोजन त ई रहबे कइल। सोप आपेरा के स्‍टाइल के अपना माटी-बानी के अनुसार काश्‍यप जी लेहनीं आ ‘लोहा सिंह’ जइसन धड़कत चरित्र के जनमानस में बइठा दिहनीं।\nलोहा सिंह भोजपुरी समेत सगरो भारतीय नाटक साहित्‍य में अलबेला चरित्र रहे। लोहा सिंह के संवाद त मुर्दा आदमी के धड़कत जवान बनावे वाला रहबे कइल, ओकर देशभक्ति, समाज सुधारक, हंसोड़ आ गंवई मन-मिजाज के मेल से बनल व्‍यक्तित्‍व में जवन जादू रहे, ऊ जादू दोसरा नाटक के कवनो चरित्र में आज ले ना लउकल। ‘लोहा सिंह’ के देखा-देखी अउर कई गो नाटक रेडियो पर आइल, लेकिन लोहा सिंह का सामने कवनो नाटक ना टिक सकल। लोहा सिंह भोजपुरी नाटक के लोकप्रिय साथ ही अमर चरित्र बा।\n‘लोहा सिंह’ का जइसन बेजोड़ सफलता रेडियो पर मिलल, ओइसन ना त मंच पर मिलल, ना फिलिम का परदा पर। एकर कारण का बा? एकर एगो बड़ कारण ई बा कि ‘लोहा सिंह’ संवाद प्रधान नाटक रहे, अभिनय प्रधान ना। एकर सब जादू संवादे में बा। रेडियो स्‍टेशन के वातानुकूलित साउंडप्रूफ कमरा में माइक्रोफोन के सामने बईठ के संवाद बोलल आ आवाज के अभिनय कइल एगो बात बा, जन समूह का सामने देह-भंगिमा आ आवाजके अभिनय दोसर बात बा। काश्‍यप जी के ‘लोहा सिंह’ नाटक के सगरो परिकल्‍पना रेडियो के सीमा में बा – अइसन हमार विचार बा। हो सकेला कि बढि़या निर्देशक के हाथ में पड़ के ‘लोहा सिंह’ के मंच वाला रूप भी शानदार हो जाव। आखिर प्रसादजी के ‘स्‍कंदगुप्‍त’ नाटक के ब.व.कारंत जइसन निर्देशक मंचित करिके ई साबित कर देहलें की ना, कि नाटक जेतना नाटककार के विधा ह, ओतने ही निर्देशक के भी।\nजइसे ‘मधुशाला’ से बच्‍चन जी के पीछाना छूटल, ओसहीं ‘लोहा सिंह’ से रामेश्‍वर सिंह ‘काश्‍यप’ के पीछा ना छूटल। उहाँ का लिखनीं त बहुत कुछ, लेकिन ‘लोहा सिंह’ के लोकप्रियता उहाँ के अइसन पीछा करे लागल कि बाकी सब पर लोग के नजर पड़ के भी ना पड़ल। ‘लोहा सिंह’ उहाँ के पहिचान भी बनल आ कैदखाना भी। अइसन लोकप्रिय आ अमर चरित्र काश्‍यप जी के जदि भोजपुरी नाटक के देन बा त ई एह बात के प्रमाण भी बा कि कइसे एगो जीनियस नाटककार के ई सीमा भी बन गइल। लेकिन एकरा साथे ‘लोहा सिंह’ के ई श्रेय त दिहले जाई कि भोजपुरी में पहिलका बार सोप आपेरा शैली में एगो नाटक लोकप्रियता के नया आ ऐतिहासिक कीर्तिमान बनवलस अउर भिखारी ठाकुर के नाटकन का सामानांतर आ ओह से बड़ एगो नया नाटक प्रेमी वर्ग पैदा कइलस। भोजपुरी नाटक के लोकप्रिय बनावे में जइसन ऐतिहासिक भूमिका भिखारी ठाकुर आ ‘बिदेसिया’ के बा, ओइसने मगर अलग ढँग से भूमिका रामेश्‍वर सिंह ‘काश्‍यप’ आ ‘लोहा सिंह’ के बा। एगो में लोक नाटक शैली के प्रधानता बा, त दोसरा में लोक शैली के साथे नया माध्‍यम के उपज सोप आपेरा शैली के विशेषता। एगो में भोजपुरी समाज के दु:ख दर्द बा त दोसरका में ओ समाज के मस्‍ती आ जागरूक मन मिजाज। ‘लोहा सिंह’ का जरिए भोजपुरी नाटक में युगांतर उ‍पस्थित हो गइल। ‘लोहा सिंह’ भोजपुरी नाटक के ऊ खिड़की रहे जवना से होके आधुनिक नाटक के झोंका भोजपुरी के आँगन में आइल।\nTags gopeshwar singh international theatre day रामेश्वर सिंह काश्यप लोहा सिंह\nPrevious मोहन राकेश का निबंध ‘नाटककार और रंगमंच’\nNext ‘अनारकली ऑफ़ आरा’ के निर्देशक के नाम शाजापुर के एक दर्शक का पत्र


इंडीगो - विकिपीडिया\n8 अप्रैल 2006; 15 साल पहिले (2006-04-08)\nGurgaon, Haryana, भारत\nRakesh Gangwal, Founder\nRahul Bhatia, Founder and MD\n₹166 billion (US$2.3 बिलियन) (FY2016)\n₹19.9 billion (US$280 मिलियन) (FY2016)\nइंडीगो एगो भारतीय एयरलाइन कंपनी ह जेकर मुख्यालय भारत में गुडगांव में स्थित बा। इ एगो कम लागत वाला यात्री सेवा ह तथा यात्री परिवहन की हिसाब से देखल जा त इ भारत क सबसे बड़ विमानन सेवा ह, जेकर बाजार साझेदारी अक्टूबर 2016 की आंकड़ा की अनुसार 42.6% बा। इंडिगो भारत में सबसे तेजी से विकसित होखे वाला सबसे कम लागत क यात्री सेवा ह। इ एयरलाइन 41 गंतव्य स्थान खातिर सेवा दिहले की साथ एशिया क दूसरा सबसे बड़ा कम लागत वाला विमान सेवा ह।\n3 उपलब्ध सेवा\nइंडिगो क शुरुआत 2006 की शुरुआत में इंटरग्लोब इंटरप्राइज की राहुल भाटिया तथा राकेश एस गंगवाल, जवन की यूनाइटेड स्टेट्स में रहे वाला अप्रवासी भारतीय हलो, की द्वारा कइल गईल रहे। एकर 51.12% स्टेक इंटरग्लोब की पास बा तथा 47.88% गंगवाल क वर्जिनिया स्थित कंपनी कैलम इन्वेस्टमेंट्स की लगे बा। मार्च, 2012 तिमाही की अंत में इंडिगो सबसे अधिका लाभ अर्जित करेवाला एक मात्र एयर लाइन और यात्री संख्या की मामला में देश क दूसरा एयरलाइन बन गईल रहे। 17, अगस्त 2012 के इ बाजार हिस्सा की मामला में जेट एयरवेज के पछाड़ के सबसे बड़ा एयरलाइन बन गईल।\nइंडिगो दुनिया में सबसे तेजी से बढे वाली कम लागत वाली विमान सेवा में से एक और भारत में सबसे ज्यादा लाभ कमाए वाली विमान सेवा बन गईल। इंडिगो की सफलता क श्रेय ओकरी अनोखा व्यापार मॉडल के जाला जवन की लागत कम क देला। इ एयरलाइन एक ही प्रकार क विमान (एयरबस ए 320) जवन की एक ही तरह क बैठे वाला व्यवस्था की साथ बा क संचालन करेले, एसे चालक दल क प्रशिक्षण और विमान क रखरखाव सरल हो जाला। एयरलाइन एयरबस के कई नया विमानन क खरीद ऑर्डर एक साथ देके प्रति इकाई लागत में और कमी लेअवलस। एयरलाइन विमान के अगला उड़ान खातिर केवल 20 मिनट की अन्दर तैयार कइले की लक्ष्य की साथ काम करेला ताकि इ सुनिश्चित हो सके की विमान कौनों दिन में कम से कम 12 घंटा क उड़ान भरे। कर्मचारी, चेक-इन कर्मचारी की साथ साथ सामान हैंडलर की तौर पर दोहरा भुमिका निभावत लौक जा न स।\nपांच साल की संचालन की बाद जनवरी 2011 में इंडिगो के विदेश में संचालन खातिर लाइसेंस मिल गईल। इंडिगो क पहिला अंतर्राष्ट्रीय विमानन सेवा क शुरुआत 1 सितम्बर 2011 के दुबई से दिल्ली खातिर भइल रहे। बाद की कुछ एक सप्ताह में इ अंतर्राष्ट्रीय सेवा बैंकाक, सिंगापुर, मस्कट एवं काठमांडू खातिर नयी दिल्ली एवं मुंबई से शुरू कराईल।\nउपलब्ध सेवा[संपादन करीं]\nकम लागत वाला सेवा होखले की चलते इंडिगो की कौनों विमान सेवा में बिज़नस क्लास एवं फर्स्ट क्लास क सुविधा नाहीं बा। एमें केवल इकोनोमी क्लास क सुविधा बा जेमें प्रति विमान 180 यात्री लोगन खातिर सीट होला। आपन किराया कम रखे खातिर इंडिगो कौनों प्रकार क निशुल्क भोजन क सुविधा उड़ान के दौरान प्रदान नहीं करेले हालाँकि एमें भुगतान कके उपलब्ध खईले-पियले क सामान खरीदले क सुविधा प्रदान कइल गईल बा। विमान में मनोरंजन क सुविधा उपलब्ध नइखे और हेलो6E नांव क आंतरिक पत्रिका इंडिगो द्वारा प्रकाशित कइल जाला। इंडिगो कुछ ज्यादा किराया लेके प्रिमियम सेवा भी उपलब्ध करावेले।\n↑ 1.0 1.1 "Contact us, IndiGo". IndiGo. पहुँचतिथी 19 मार्च 2016.\n↑ 2.0 2.1 "IndiGo profit soars 53% in fiscal 2016". दि हिंदू Business Line. पहुँचतिथी4November 2016.\n↑ "IndiGo Airlines". cleartrip.com. पहुँचतिथी 28 दिसंबर 2016.\n↑ "Owner of India's biggest airline files for IPO". CNBC. 30 जून 2015. पहुँचतिथी 16 मार्च 2016.\n↑ Padnis, Anees (16 November 2013). "IndiGo gives handsome payback to promoters". Business Standard. पहुँचतिथी 19 मार्च 2016.\n↑ "FIPB approves proposal to convert Rakesh Gangwal's IndiGo stake to NRI category". The Economic Times.2अक्टूबर 2014. पहुँचतिथी 16 मार्च 2016.\n↑ "IndiGo among the fastest expanding airlines globally". Business Standard.2जनवरी 2013. पहुँचतिथी 11 जनवरी 2013.\n↑ 8.0 8.1 Mishra, Mihir (21 फरवरी 2012). "A tale of two airlines: Kingfisher vs IndiGo". Business Standard. पहुँचतिथी 19 मार्च 2016.\n↑ Mehta, Vivan (24 जून 2012). "Soaring above the rest". Business Today. पहुँचतिथी 19 मार्च 2016.\n↑ "IndiGo FAQ's". IndiGo. पहुँचतिथी 13 November 2013.\n↑ "Coffee with 6E". Mint. 26 अक्टूबर 2015. पहुँचतिथी 19 मार्च 2016.\n"https://bh.wikipedia.org/w/index.php?title=इंडीगो&oldid=645752" से लिहल गइल\nएह पन्ना पर आखिरी बेर संपादन 29 नवंबर 2018 के 06:00 बजे भइल रहल।


ना अति बोलता ना अति चुप – टटका खबर\nएगो भोजपुरी कहावत ह कि –\nना अति बरखा, ना अति धूप\nना अति बोलता ना अति चुप.\nआजु अरनब गोस्वामी के चैनल रिपब्लिक टीवी के शुरुआत का भइल, कपार पाक गइल बा. सबेरे दस बजे जवन खुलासा भइल ओही प सूई अटक गइल बा आ पता ना कई सौ बेर एके बतिया दोहरवले जात बा रिपब्लिक. एकरा के अति बोलता कहल जाव त दोसरा तरफ चारा चोर लालू के चुप्पीओ कान फड़ले बा. चारा घोटाला में सजा सुन चुकल लालू अपना तिकड़म का बूते जमानत प बाहर बाड़न आ हर तरह के गैर कानूनी काम कइला का बावजूद नीतीश सरकार भा झारखण्ड के रघुबर दास सरकार में अतना बेंवत नइखे कि लालू के जमानत रद्द करा के फेर से जेल भिजवा सके लोग. बाकिर हमरा याद नइखे आवत कि कबो कवनो हाल में लालू के अइसन सटकल होखे कि मुँह से बकार नइखे निकलत. बतावल जात बा कि लालू में अतना हिम्मत ना भइल कि आजु अपना घर से बाहर निकल सकसु. घरे में लुकाइल बइठल लालू क्लोज सर्किट टीवी से बाहर के नजारा प नजर रखले बाड़न.\nगद्दी का हवस में नीतीशो के ठकुआ मार दिहले बा आ उहो अबहीं ले एह मामिला प कुछ बोले के हिम्मत नइखन जुटा पावत. बेचारा का साथे दिक्कत बा कि काल्हु उनकर मुलाकात पहिले से तय बा अरनब से. अगर नीतीश के ठकुआ काल्हुओ बरकरार रहि गइल त ई मुलाकात रद्द भइल तय बा आ रिपब्लिक के एगो अउरि मसाला मिल जाई बकर बकर करे के.\nचुप्प रहे के काम खाली लालूए भा नीतीश नइखन करत. पिछला तीन महीना से खुद अरनबो चुपी सधले बाड़न. ट्वीटर प जनवरी में अरनब से पुछाइल रहुवे कि रिपब्लिक टीवी खातिर धन कहाँ से आ कइसे जुटावल गइल बा एकर जानकारी साझा करसु. रिपब्लिक प हवाला का जरिए आ आसाम के एगो नेता का जरिए धन जुटावे के आरोप लगावल जात बा. आ रिपब्लिक का तरफ से एह बाति के कवनो जबाब नइखे दीहल गइल.\nTags: अरनब गोस्वामी, नीतीश, रिपब्लिक टीवी, लालू प्रसाद


पहिला बेर छठ बरती बनी एगो ‘नागिन’ – Anjoria\nपहिला बेर छठ बरती बनी एगो ‘नागिन’\nसिनेमा के इतिहास में पहिला बेर एगो इच्छाधारी नागिन छठ व्रत करत नजर आई मशहूर निर्माता-निर्देशक राजकुमार पाण्डेय के फिल्म ‘‘नागिन’’ में. साईदीप फिल्म्स के बैनर में बनल एह फिलिम में ‘नागिन’ बनल रानी चटर्जी छठ के महान परब करत लउकीहें आ छठ के गीत ‘छठ माई के करली व्रतिया भोरहारी में चार बजे’ गावत नजर अइहें.\nएह फिल्म में महुआ टीवी के धारावाहिक ‘स से सरस्वती’ के ज्योति पहिला बेर सिनेमा का परदा पर आइल बाड़ी.\nआदि शक्ति इंटरटेनमेंट प्रस्तुत करतिया ‘वर्दी वाला गुण्डा’ निरहुआ के\nपवन सिंह जबरदस्ती शादी रचवलें शुभी शर्मा से


सुरसंग्राम के लड़ाई अब आखिरी दौर में – Anjoria\nनवम्बर 26, 2010 महुआ टीवी, रियलिटी शो, संगीत, सीजन २, सुर संग्राम\nमहुआ टीवी के लोकप्रिय संगीत रियलिटी शो “सुरसंग्राम सीजन २” अब अपना आखिरी दौर में बा. यूपी आ बिहार से दू दू गो प्रतिभागी रह गइल बाड़न आ अब ओहि में से एक एक प्रतिभागी आखिरी दौर में चहुँपिहें. यूपी से मनोहर आ रघुबीर का बीच लड़ाई बा त बिहार से जाहिद अनवर आ ममता राउत का बीच. एह लोग के पाँच गो चक्रव्यूह के सामना करे के बा.\nआजु शनिचर का रात प्रसारित कार्यक्रम में चारो के भिखारी ठाकुर के एतिहासिक लोकगीतन के चक्रव्यूह से गुजरे के पड़ी. एह एपिसोड के शुरुआत कल्पना भिखारी ठाकुर के गीत “अइसन लिखलन करम में विधाता” से करीहें. जे लोग आजु के कार्यक्रम ना देख सकी से अगिला शुक का दिने एगारह बजे से एह एपिसोड के देख सकेला. शनिचरे का दिने दोसरको चक्रव्यूह से गुजरे के बा सबका. ओह एपिसोड में बालीवुड के भोजपुरी फ्लेवर वाला गीतन के दौर चली.\nशनिचर के देखावल जाये वाला एपिसोड में उदित नारायण झा मेहमान जज बन के रहीहें. एही एपिसोड में बिहार आ यूपी के दावेदारन खातिर तइयार सिंहासन देखावल जाई आ ट्राफी के अनावरण कइल जाई. गायक उदित नारायण अपना गीत ” कितना चिट्ठी कितना मैसेज” गावत एन्ट्री मरीहें जवना पर रविकिशन आ मनोज तिवारी उदित नारायण का साथे ठुमका लगइहें.\nशो के समय हमेशा का तरह शुक आ शनिचर के रात आठ बजे से रही. पुनर्प्रसारण शनिचर के एपिसोड अगिला शुक का दिने दिन में एगारह बजे से देखावल जाई आ शुक के प्रोग्राम अगिला दिने शनिचर के दुपहर में ११ बजे से फेर से देखावल जाला. संग्राम अब अपना आखिरी दौर में बा एहसे कवनो एपिसोड छोड़ल ठीक ना लागी.


राजा भईया के कैबिनेट मंत्री के किरिया धरावल गइल – टटका खबर\nराजा भईया के कैबिनेट मंत्री के किरिया धरावल गइल\nप्रदेश के विवादित विधायक रघुराज प्रताप सिंह उर्फ राजा भईया के आजु फेरु अखिलेश यादव मंत्रिमंडल मे शामिल कर लीहल गइल. किरिया धरावे के मौका पर समाजवादी पार्टी प्रमुख मुलायम सिंह यादव, आ मुख्यमंत्री अखिलेश यादव समेत अनेके मंत्री आ विधायक मौजूद रहले.\nजाने जोग बा कि एही साल दू मार्च के कुंडा के बलीपुर गांव मे पुलिस उपाधीक्षक जियाउल हक के हत्या का मामिला में नामजद भइला का चलते उनका से चार मार्च के इस्तीफा ले लीहल गइल रहुवे. बाद में घटना के सीबीआई जाँच का बाद राजा भईया के क्लीन चिट मिल गइल रहे बाकिर कैबिनेट में शामिल करे मे ढेर समय लाग गइल. बतावल जात बा कि राजा भईया के फेरू मंत्री बनावे का पीछे सबले बड़का कारण रहल कैसरगंज से सांसद ब्रजभूषण शरण सिंह के सपा का टिकट पर लोकसभा चुनाव लड़े से मना कर दीहल.\nब्रजभूषण सिंह पहिला बेर साल 199। मे भाजपा के टिकट पर गोडा संसदीय क्षेत्र से सांसद बनल रहले. ऊ अयोध्या में 06दिसम्बर 1992 का दिने विवादित ढांचा भसावे के आरोपी हउवे आ उनका पर सीबीआई. के विशेष अदालत मे मुकदमा चलत बा. भाजपा से ऊ तीन बेर सांसद रहले लेकिन साल 2008 मे सपा मे शामिल हो गइले आ साल 2009 के चुनाव कैसरगंज लोकसभा सीट से सपा के टिकट पर जीतले. जानकारन के कहना बा कि प्रधानमंत्री रहल चंद्रशेखर के बड़का बेटा पंकज शेखर के भाजपा. से जुडलो राजा भैया के मंत्री बनावे के एगो अउर कारण हो गइल. पंकज के छोट भाई नीरज बलिया से सपा सांसद हउवे. ब्रजभूषण शरण सिंह आ पंकज शेखर दुनु राजपूत हउवे आ एह लोग के पूर्वांचल के क्षत्रिय वोट पर निकहा प्रभाव मानल जाला.\nफेर मुजफ्फरनगर दंगा के आरोपी भाजपा विधायकन संगीत सोम आ सुरेश राणा के रासुका में बंद कइलो से नाराज क्षत्रियन के मनावे के एगो कोशिश बतावल जात बा राजा भईया के किरिया धरावल.\nकिरिया लीहला का बाद राजा भईया पत्रकारन से कहलन कि उनकर दुबारा मंत्री बनल सचाई के जीत ह.\nTags: राजपूत वोट, राजा भईया


नेपाल मे चुनाव प्रचार जोर पकड़लसि – टटका खबर\nनेपाल मे चुनाव प्रचार जोर पकड़लसि\nकाठमांडू.12 नवम्बर (रायटर) नेपाल के संविधान सभा चुने खातिर होखे वाला 19 नवंबर के वोट ला चुनाव प्रचार जोर पकड़ लिहले बा. हर राजनीतिक गोल के नेता वोटरन के अपना गोले बझावे ला जीतोड मेहनत करत बाड़े. एह काम में खास क के तीनो प्रमुख गोल संविधान सभा मे आपन बहुमत बनावल चाहत बाड़ी स. देश के पहाड़ी इलाका, घाटी आ मैदानी इलाका तीनो जगहा घरे घरे जा के वोटरन से संपर्क साधल जाता.\nएह चुनाव में खास बात ई बा कि तीनो बड़का गोल, यूनाइटेड कम्युनिस्ट पार्टी आफ नेपाल माओवादी, नेपाली कांग्रेस, अउर कम्युनिस्ट पार्टी नेपाल आपन आपन बहुमत आवे के दावा करत बाड़े बाकिर एक दोसरा के विरोध में नइखन बोलत.\nTags: नेपाल. चुनाव


लागे न जियरा हमार के मुहुर्त भइल – Anjoria\nMarch 28, 2011 Editor मनोरंजन 0\nपिछला दिने मुंबई में निर्माता नेहा सिंह आ पवन यादव रघुना गीता क्रिएशन का बैनर आ समीर खान बृजेश मौर्या के निर्देशन में बने जा रहल भोजपुरी फिल्म “लागे ना जियरा हमार” के संगीतमय मुहुर्त करावल गइल. कहानीकार अशोक श्यामल आ संगीतकार गणेश पाण्डे हउवन. एह फिल्म में अर्श से फर्श पर आ जाये वाली एगो होनहार युवती के कहानी बा जवना के गाँव के दबंग नक्सली बने पर मजबूर कर देत बाड़न. कंगन खनकावे वाला हाथ तब बंदूक थाम लेत बा. फिल्म के शूटिंग अगिला महीना से उत्तरप्रदेश के प्रतापगढ़ जिला में शुरु होखे जा रहल बा.


भोजपुरी में देश दुनिया के खबर (शनिचर, 28 फरवरी 2015) – टटका खबर\nFeb 28, 2015 News in Bhojpuri, आरा न्यूज, छपरा न्यूज, टटका खबर, बलिया न्यूज\n(शुक, 27 फरवरी के खबर)\nराष्ट्रपति के अभिभाषण पर संसद में भइल चरचा में विपक्ष के भाषनन के चुन चुन के जवाब दिहलन पीएम मोदी. आजु मोदी अपना पूरा रौ में रहुवन आ संसद में चुप्पी साधे के शिकायत करे वाला विपक्ष शायद अब फेर कबो उनुका से जवाब देबे के ना कही. अपना जवाब में मोदी ओह हर मुद्दा के छुअलन जवना ला विपक्ष उनका पर तंज कसत रहुवे.\nमनरेगा बंद करे के आरोप पर मोदी के कहना रहुवे कि एकरा के कबो बंद ना करीहें काहें कि ई त कांग्रेस के 60 बरीस के पाप के जीयत जागत स्मारक ह. एकरा के त नगाड़ा पीट पीट के देखावत रहीहें. लोग देखत बा कि 60 बरीस के कांग्रेसी राज के फल ह कि लोग के गड़हा खोने का काम में लगावल गइल बा.\nभूमि अधिग्रहण विधेयक का बारे में कहलन कि आखिर का बात रहल कि एह बारे में 1894 के बनल ब्रिटिश कानून बदले में कांग्रेस के साठ बरीस लाग गइल आ 120 साल बाद ओह कानून के 2013 में बदलल गइल. कहलन कि सब कुछ जानत बूझतो कि एकरा के कवना चलते ले आवल जात बा भाजपो तब के सरकार के समर्थन कइलसि. कहलन कि केहू के अतना गुमान ना होखे के चाहीं कि ओकरा से बढ़िया काम केहू करिए ना सके. कहलन कि पिछला सरकार के बनावल भूमि कानून के कुछ कमियन के सुधारल भर गइल बा नयका विधेयक में. कहलन कि सब कुछ बिहार, पूर्वांचल, बंगाल, उड़ीसा वगैरह राज्यन के किसान के हालात सुधारे खातिर कइल जात बा आ एहमें सभका साथे आवे के चाहीं.\nसांप्रदायिकता का बारे में मोदी के दू टूक जवाब रहल कि उनका कवनो दोसर रंग ना लउके. जब लउकेला त तिरंगा. कहलन कि भारत साल 47 में ना जनमल. एकर इतिहास हजारो हजार बरीस पुरान ह आ एकर खासियत ह कि हर संप्रदाय के बढ़े के आजादी दिहलसि. कहलन कि उनका शासन में कवनो संप्रदाय का खिलाफ अनेत बरदाश्त ना कइल जाई.\nपीएम के जवाब का बाद देश के सेकूलर मीडिया अपना आदत से मजबूर उनुका भाषण के तूड़ताड़ के पेश करे से बाज ना आइल. भाषण के चुनिंदा लाईनन के ओकरा पूरा संदर्भ से काट के पेश करत कहल जात बा कि मोदी हिन्दू संगठनन का खिलाफ नाराजगी जतवलन. जबकि आजुए गोधरा के बरखी रहुवे. मोदी के कहन साफ बा कि कवनो धर्म का खिलाफ अनेति बरदाश्त ना कइल जाई आ एहमें गोधरा आ सहारनपुर जइसन मामिलो शामिल बा. एहमें इहो शामिल बा कि हिन्दूवन के त धरम बदलवा लिहल जाव आ घरवापसी के खिलाफत होखो. भूमि अधिग्रहण बिल का बारे में अइसे पेश कइल गइल जइसे कि मोदी बिल में बदलाव खातिर तइयार हो गइल बाड़े. जबकि उनकर साफ कहना रहुवे कि ‘अगर’ कवनो कमी बावे त ओकरा के सुधारे से उरेज ना करीहें. बाकिर जवन कुछ होखी किसानन के भलाई खातिर.\nशुक का दिने संसद में पेश आर्थिक सर्वे के पेश कइल गइल. एहमें बतावल गइल तेज विकास के अनुमान से निवेशक उछाह में आ गइलें आ सेंसेक्‍स 473 अंक के बड़हन उछाल मार के बंद भइल. निफ्टीओ में 161 अंक के बढ़त दर्ज भइल.\nजम्मू कश्मीर में भाजपा पीडीपी गठबन्हन सरकार बने से पहिले पीडीपी के मुफ्ती मोहम्‍मद सईद आजु नई दिल्‍ली में प्रधानमंत्री नरेन्‍द्र मोदी से मुलाकात कइलन. जम्मू कश्मीर में पहिला बेर जम्मू के दमदार मौजूदगी होखे जा रहल बा एह सरकार से. आ भाजपो पहिला बेर ओहिजा के सरकार में शामिल रही. मुलाकात का बाद सईद बतलवन कि अतवार का दिने होखे वाला किरिया धराई में पीएम मोदीओ मौजूद रहीहें.\nविश्व कप इतिहास के दुसरका सबले तेज सैकड़ा आ महज 66 गेंद में नाबाद 162 रन के कप्तान एबी डिविलियर्स के पारी का सहारे दक्खिन अफ्रीका सिडनी में भइल मैच में वेस्टइंडीज के 257 रन से हरा दिहलसि. शनिचर का दिने ऑस्ट्रेलिया आ न्यूजीलैंड के, अउर भारत आ संयुक्त अरब अमारात के बीच के मैच होखीहें सँ.\nनिर्वाचन आयोग मतदाता फोटो पहचान पत्र के आधार संख्‍या से जोड़े के तय कइले बा जेहसे कि डुप्‍लीकेट मतदाता पहचान पत्र के रोकल जा सके. अब हर मतदाता पहचान पत्र पर ओह मतदाता के आधार नंबर मौजूद रही. जेकरा लगे आधार कार्ड ना होखी ओह लोग के अलग से खास पड़ताल क के मतदाता बनावल जाई.\nबियफे देर रात भोजपुर जिला के अगिआंव बाजार इलाका में स्कार्पियो पर जात एगो शराब व्यवसायी के गोली से भूंज दिहल गइल. व्यवसायी एगो शादी में शामिल होके लवटत रहलन जब पहिले से योजना बनवले बदमाश उनकर हत्या क दिहले. शुक का दिने खिसियाइल लोग आरा पटना मेन रोड जाम क दिहल आ करीब पाँच घंटा रहल एह जाम से सभे हलकान रहल.\nबलिया जिला के रेवती इलाका के मोहन छपरा नवका गांव के एगो नवही के लाश खेत में फेंकाइल मिलल. ओकर हत्या धारदार हथियार से कइल गइल रहे. बियफे का रात एगो शादी में गइल एह नवही के कुछ लोग उठा लिहले आ ओकरे फोन से 16 लाख के फिरौती के फोन ओकरा घरे कइलन. शुक का सबेरे थाना में केस दर्ज भइला का बाद जब खोजल शुरु भइल त एगो खेत में ओकर लाश बरामद हो गइल.\nबलिया नगर निकाय के अध्यक्ष आ अधिशासी अधिकारी का बीच वर्चस्व के लड़ाई शुरु हो गइल बा जवना चलते बलिया के विकास के काम रूक गइल बा.\nशुक का दिेन भरौली बलिया रोड पर लखनुवा मोड़ का लगे नरहीं गाँव के एगो लड़िका आ एगो लड़िकी के मौत हो गइल. दुनू मोटर साइकिल से चितबड़ा गाँव से बाजार क के घरे लवटत रहलें जब तेज रफ्तार मोटर साइकिल सड़क का किनारे गाछ से टकरा गइल. एगो के मौत ओहिजे हो गइल जबकि लड़िकी के मौत जिला अस्पताल ले जाए का राह में हो गइल.\nसिवान के सांसद ओम प्रकाश यादव के मीडिया प्रभारी श्रीकांत के हत्या का मामिला में पुलिस गोरखपुर से एगो आरोपी के गिरफ्तार करे में सफल भइल.


दिशा बोध के पत्रिका – Anjoria\nदिशा बोध के पत्रिका\n– डा. अशोक द्विवेदी दिल्ली फजिरहीं पहुँच गउवीं. तर-तरकारी कीने क बेंवत ना बइठुवे त सोचुवीं आलुवे-पियाज कीनि लीं. दाम पुछते माथा घूम गउवे. साठ रुपिया किलो पियाज रे भइया. हम सोचुवीं..”बकसs ए बिलार ,मुरुगा बाँड़े होके रहिहें !” इहाँ देखुवीं कि पियाज बेछिलले रोवावत बा. पियाज पैदा करे वालापूरा पढ़ीं…


Anjoria.com : wordplay बतकुच्चन\nआज अचानक मन में कुछ सवाल उठल आ जब ओह पर सोचे बइठनी त फेर बात पर बात निकलत चल गइल. बात पर बात निकलेला त कई बेर बात बेबात के हो जाले आ फेर ओकरा के सम्हारल मुश्किल हो जाले. कुछ लोग बतकही में माहिर होखेला त कुछ लोग बाल के खाल खींचे में आ एही के बतकुच्चन कहल जाला. बात के अतना कूँच दिहल कि फेर चिन्हाव ना कि कुँचाये से पहिले का रहे. मतलब कहवाँ से शुरु भइल रहे.\nआजुवो बात शुरू भइल रहे दोसरा कुछ से. छठ व्रत सामने बा आ चारो ओर छठी माई के गीत सुनाई पड़त बा. सवाल ई बा कि जब छठ पर सूरुज देव के पूजा कइल जाले, सुरुजे देव के अरघ दिआले त छठी माई के नाम कहाँ से आ गइल? छठी माई से सभे अरज करेला कि सुनलीं ए छठी मइया अरजिया हमार. छठी माई के रहलीं अब ई जाने का फेर में दिमाग चक्करघिन्नी हो गइल बा. छठी माई का डर से केहू से पुछलो नइखे बनत कि सूरुजदेव के पूजा के पर्व छठी माई के व्रत कब आ कइसे बन गइल?\nआ एही पर कुछ दोसरो शब्द सामने आ गइले सन. व्रत, उत्सव, त्योहार, पर्व. उपरे झाँपर सोचीं त सब एक दोसरा से मिलत जुलत बुझाई बाकिर सब एक दोसरा से अलगो बा. व्रत कवना पर्व के कहल जाई आ उत्सव कवना के? जवना में कुछ बरतल जावऽ, माने कि कुछ मनाही होखे, ओकरा के व्रत कहल जाला. जइसे जवना पर्व festival में कुछ मनाही होखे, उपवास करे के पड़े, फलां चीज खाये के बा फलाँ चीज ना, ओकरा के त व्रत कहल जाला बाकि पर्व के उत्सव. अब छठ व्रत हऽ आ दिवाली उत्सव, होली उत्सव. त उत्सव का हऽ? जवना पर्व में उत्साह होखे, खुशी में झूमे के मौका मिले ओकरा के उत्सव कहल जाला. त फेर त्यौहार का भइल? शायद ऊ पर्व जवना में व्रत का साथे साथ उत्सवो मनावल जात होखे. जइसे कि दुर्गा पूजा. छठो पूजा त्योहार हो गइल बा. बाकि छठ में त केहू के त्योहारी बाँटत नइखीं देखले. दुर्गोपूजा में त्योहारी बाँटल ना सुनाला. हँ दियरी बाति का दिने जरुर त्योहारी बाँटल जाला. त्योहारी ओह भेंट भा बख्शीश के कहल जाला जवन कवनो त्योहार भा खुशी का दिने अपना आदमी जन भा बाल बुतड़ू के बाँटल जाला. त का खाली दिवालिये त्योहार हऽ हमनी के?\nबतकुच्चन के खासियत इहे होला कि ओकर कवनो आदि अन्त ना होखे. कहीं से शुरु हो जाईं कहीं खतम कर दीं. त आजु के बतकुच्चन रउरा कइसन लागल? अगर ठीक लागल होखे त बताईं ना त कुछ विद्वान लोग त कहते बा कि कुछ वेबसाइट बकवास छोड़ के कुछ नइखे आ ओह लोग से भोजपुरी के नुकसान हो रहल बा. अगर रउरा लागत होखे कि ई सब बकवासे बा त उहो बता दीं कम से कम मेहनत करे से त बाँचब. बाकि जानत बानी कि रउरा से बहुत कमे लोग ई कष्ट उठाई कि editor@anjoria.com के इमेल भेज के आपन राय दी. एहसे बतकुच्चन के हम सीरिजे चला देम. अगिला बतकुच्चन में तोपना आ पेहान के बात होखी अगर एह बीचे कवनो दोसर बतकुच्चन के मौका ना मिल गइल त.\nBack to Bhasha\nभोजपुरी कहावत - 3\nभोजपुरी कहावत - 2\nभोजपुरी कहावत - 1\nBhojpuri Grammar Part 1\nBhojpuri Grammar Part 2\nBhojpuri Word Bank\nBhojpuri Word Bank 3


लाल कला मंच के काब्य गोष्ठी – Anjoria\nJul 23, 2016 काब्य गोष्ठी, लाल कला मंच\nदक्षिणी दिल्ली बदरपुर के मीठापुर चौक पर विश्व जनसंख्या दिवस के अवसर पर लाल कला मंच के ओर से जागरुकता आ काब्य गोष्ठी के आयोजन कइल गइल. जेकर मुख्य उद्देश्य रहे जनसंख्या विस्फोट से होए वाला प्रभाव के कम करे के आ जनसंख्या के दर कइसे कम कइल जा सकेला एह पर चर्चा कइल.\nलाल कला मंच के अध्यक्ष सोनू गुप्ता अतिथि के गुलदस्ता भेट कइली. गोष्ठी के अध्यक्षता बड़ समाजसेवी राजेन्द्र अग्रवाल कइले आ मुख्य अतिथि के रुप में बड़ समाजसेवी कामरेड जगदीश चंद्र शर्मा रहले. संचालन शिव प्रभाकर ओझा जी कइले.\nएह अवसर पर सब कवि आ वक्ता लोग विश्व जनसंख्या दिवस के अवसर पर शपथ लेलें की तन मन कर्म आ बचन से आबादी कम करने के लिए परयास करेब जा.\nकाब्य गोष्ठी के शुरुआत वरिष्ठ साहित्यकार जय प्रकाश गौतम के सरस्वती वंदना से शुरु भइल. दिल्ली आ एन.सी.आर के दर्जनों कवि लोग आपन-आपन कविता के जरिये जनसंख्या कम करे आ बेटी बचाव आ बेटी पढ़ाव के साथे-साथे वीर रस के कविता से देश के भ्रष्ट नेताओं पर व्यंग कसले आ देशभक्त अमर सपूत के नमन कइले.\nउपस्थित कविगण में डा.सत्य प्रकाश पाठक, डा.कृष्णानंद तिवारी, लाल बिहारी लाल कहले – आबादी रोज-रोज बढ़े लइकी पर कम होय. दिशहित समाज में यह अजब ई संकट होय. अमृता रानी, विनोद कुमार, शिव प्रभाकर ओझा, गिरि राज गिरीश, मा.कृपा शंकर, राजेन्द्र अग्रवाल, डा.के.के. तिवारी, असलम जावेद वगैरहो आपन-आपन सुमधुर कविता से समा बांध दिहले. जेह कारण पूरा सभागार तालियन के गड़गड़ाहट से गुंजत रहे.\nअंत में संस्था के अध्यक्ष सोनू गुप्ता सब आइल लोग के हार्दिक धन्यवाद दिहली.


"जान लेबू का हो" के शानदार मुहूर्त – Anjoria\n“रखेला शान भोजपुरिया जवान” आ “इज्जत” के बाद भोजपुरी फिल्म निर्माता कम्पनी मिथिला टाकीज आपन अगिला पेशकश “जान लेबू का हो” के तइयारी में लाग गइल बिया. पिछला दिने एह फिलिम के शानदार म्यूजिकल मुहूर्त भइल. मुहुर्त पर पवन सिंह, मोनालिसा, प्रतिभा पाण्डेय, निर्माता मनोज कुमार चौधरी, कार्यकारी निर्माता प्रमोद कुमार चौधरी, निर्देशक राजू, बृजेश त्रिपाठी समेत भोजपुरी के अनेके नामचीन लोग मौजूद रहल.\nएह फिलिम में पवन सिंह आ मोनालिसा लीड रोल में आ साथ में मनोज टाइगर, बृजेश त्रिपाठी, माया यादव आ आनंद मोहन के खास भूमिका बा, कथा पटकथा अउर संवाद मनोज सिंह टाइगर लिखले बाड़न आ म्यूजिक दिहले बाड़े खुद पवन सिंह.\nनिर्देशक राजू बतवलन कि एह रोमांटिक फिलिम के शूटिंग दिसम्बर में शुरू होखी.


टटका खबर (शुक,9अक्टूबर 2015) – टटका खबर\nबेहूदा बदबुजानी के मास्टर लालू अब प्रधानमंत्री नरेन्‍द्र मोदी के ब्रह्मपिशाच बतवले बाड़न. काल्हु एगो सभा में पीएम मोदी लालू पर शैतान आवे के बात पर कुछ तंज कसलन त लालू अब उनुका के ब्रह्मपिशाच कहत बाड़न.\nप्रधानमंत्री नरेन्द्र मोदी आज शुक का दिने बिहार में दू गो चुनावी सभा करीहें. ई सभा दुपहरिया में सासाराम में आ उपरी बेरा औरंगाबाद में होखे वाला बा.\nबिहार विधानसभा के पहिला दौर के वोटिंग 12 तारीख के होखे वाला बा. एह दौर के मतदान समस्तीपुर, बेगूसराय, खगड़िया, भागलपुर, बांका, मुंगेर, लखीसराय, शेखपुरा, नवादा अउर जमुई जिला में होखे वाला बा. एह दौर के चुनाव प्रचार के काम काल्हु साँझ पाँच बजे से बंद हो जाई.\nबिहार में तिसरका दौर के मतदान खातिर परचा दाखिल करे के काम काल्हु बियफे का दिने पूरा हो गइल. 914 जने आपन परचा दाखिल कइले बाड़न जवना के जाँच आजु होखे वाला बा आ 12 अक्टूबर ले लोग नाम वापिस ले सकी.\nपांचवे आ आखिरी दौर के मतदान के अधिसूचना बियफे का दिने जारी हो गइल बा आ ओहिजा खातिर परचा दाखिल करे के कामो शुरु हो गइल बा.\nविधानसभा चुनाव में शांतिभंग के अनेसा सोच के पटना पुलिस विधान पार्षद रीतलाल यादव, बाढ़ के सांसद रह चुकल विजय कृष्ण आ मोकामा के विधायक अनंत सिंह के भागलपुर जेल भेज दिहले बिया. ई लोग पहिले पटना के बेउर जेल में बंद रहुवे.\nबियफे का दिने बेगूसराय में राजग के चुनाव सभा में पीएम मोदी कहलन कि बिहार चुनाव में लड़ाई ‘जंगलराज’ आ ‘विकास राज’ का बीचे बा. कहलन कि लालू आ नीतीश दुनू भाई पचीस बरीस ले बिहार के लूटलें आ अब फेरू ‘महास्वार्थबंधन’ क लिहले बाड़न. जनता से पूछलन कि का रउरा सभ का देह में शैतान आ सकेला त लोग कहल कि ना. फेर मोदी कहलन कि ओह लोग से कवनो वास्ता नइखे राखे के जिनका देह में शैतान आवे लागल बा. कुछ दिन पहिले लालू प्रसाद कहले रहलन कि हिन्दुओ लोग गाय के मांस खाला बाकिर जब उनकर आलोचना होखे लागल त कह दिहलन कि उनुका मुँह में शैतान आ गइल रहुवे आ उहे अइसन बात कहवा दिहलसि. लालू तो मीडियोवालन के हरामजादा कहले रहलें बाकिर मीडिया हिनहिनइबो ना कइलसि. पर साल जब जनरल वीके सिंह एहनी के प्रास्टीच्यूट कहले रहलन त बहुते हल्ला कइले रहुवे लोग बाकिर हरामजादा वाला बात आराम से पचा लीहल लोग.\nलालू आ नीतीश अब पीएम मोदी के एगो बयान पर सफाई मांगत बा. मोदी कहलन कि पहिले हमनी का बूझत रहीं जा कि मुकाबला इंसानन से बा बाकिर अब पता लागल बा कि मुकाबला शैतानन से. मोदी के इशारा लालू के दीहल सफाई पर रहुवे बाकिर बात घुमावे में माहिर राजनीतिक लबार लालू के कहना बा कि मोदी पूरा बिहार के शैतान कह के बिहार के अपमान कइले बाड़ें. लालू आ नीतीश दुनू के लागेला कि उहे लोग बिहार ह आ ओहलोग का खिलाफ कुछउ कहल बिहार का खिलाफ कहल मानल जाए के चाहीं. एह लोग के बिहार आ अपना के एके माने के बीमारी खतम होखे में महज 32 दिन बाकी बा. 8 नवंबर के त पते चल जाई कि बिहार के ह आ बिहार केकरा के चाहेला.\nउत्तर प्रदेश में आजु शुक का दिने पंचायत चुनाव के पहिला दौर के वोटिंग के काम जारी बा. वोट साँझ पाँच बजे ले डालल जाई. एकरा के शांति से निपटावे खातिर तीन लाख से अधिका लोग के लगावल गइल बा.\nआजमगढ़ जिला के स्वाधीनता संग्राम सेनानी लक्ष्मी प्रसाद गुप्ता के काल्हु बियफे का साँझ जहानागंज क्षेत्र के सहवरिया गांव में अपना पैतृक आवास पर 92 बरीस का उमिर में निधन हो गइल. ओेने जौनपुर जिला के पुरनिया स्वाधीनता संग्राम सेनानी आ सीनियर अधिवक्ता हरिष्चन्द्र वर्मा के निधन परसों देर रात उनका घर पर 90 बरीस का उमिर में हो गइल.\nगोरखपुर के बाबा राघवदास मेडिकल काॅलेज अस्पताल में एह साल इंसेफ्लाइटिस के 275 मरीजन के मौत हो गइल. काल्हुवो ओहिजा एह बेमारी के पन्दरह गो नया मरीज भरती भइल बाड़ें. 57 गो मरीज पहिलही से इलाज में बाड़ें.\nभारत का संगे भइल असैनिक परमाणु समझौते का तर्ज पर पाकिस्तानो का साथे परमाणु समझौता करे पर विचार करत अमरीका से भारत आपन कड़ुवहट देखवले बा. विदेश मंत्रालय के बोलतुआ विकास स्‍वरूप कहलन कि केहू के केहु संगे परमाणु संधि पर विचार करे से पहिले ओकरा परमाणु प्रसार के ट्रैक रिकॉर्डो पर धियान देबे के चाहीं.\n10 अक्टूबर से 15 अक्टूबर ले जॉर्डन, फलस्तीन अउर इसराइल के जतरा पर निकले वाला राष्ट्रपति प्रणब मुखर्जी जार्डन टाइम्स से कहलन कि पश्चिम एशिया में पसरत अस्थिरता लेके भारत चिंतित बा. कहलन कि एही अस्थिरता का चलते दक्षिण एशिया समेत दुनियाभर में आतंकवादी गतिविधि बढ़त बाड़ी सँ.\nभारत के साफ कहना बा कि ऊ नेपाल के नाकेबंदी नइखे करत भा करवले. नेपाल में चलत आन्दोलन का चलते नेपाल जाए का राह में नाहियो त पाँच हजार ट्रक अटकल बाड़ी सँ आ नेपाल के चाहीं कि अपना देश में चलत आन्दोलन के समाधान के राह निकाले. अगर नेपाल के नुकसान होखत बा त भारतो के नुकसान कम नइखे.\nसड़क परिवहन आ राजमार्ग मंत्री नितिन गडकरी बतावत बाड़े कि ईरान में चाबहार बंदरगाह पर कई गो बुनियादी ढांचागत परियोजनन में भारत दू लाख करोड़ रुपिया के निवेश करे के सोचत बावे. ई निवेश गैस के दाम पर चलत बातचीत के परिणाम पर निर्भर करऽता. भारत के कोशिश बा कि गैस के दाम कम से कम रहो.\nभारत आ दक्खिन अफ्रीका के बीच कोलकाता में होखेवाला तिसरका आ आखिरी बीसबीसा मैच बरखा का चलते रद्द क दीहल गइल आ दक्खिन अफ्रीका एह सीरिज के दू सुन्ना से जीत लिहलसि. अतवार से अब दुनू देश के बीच पाँच गो एकदिना मैचन के सिलसिला शुरू होखे वाला बा.\nफीफा विश्‍व कप 2018 के क्‍वालिफाइंग मुकाबला में भारत तुर्कमेनिस्‍तान से हार गइल. भारत के ई लगातार चउथका हार रहल आ अब ओकरा एशिया कप ला क्‍वालीफाई करे के कवनो उमेद नइखे लउकत.\nइंडियन सुपर लीग फुटबॉल टूर्नामेंट में डेल्ही डायनामोज़ एक गोल से चेन्नईयन एफ. सी. के हरा के आपन पहिलका जीत दर्ज कर लिहलसि.\nपिछला महीना हज का दौरान मचल भगदड़ में मरे वाला भारतीयन के गिनिती बढ़ के 101 हो गइल आ 32 जने अबहियों लापता बतावल जात बाड़ें.\nजम्मू कश्मीर के निर्दलीय विधायक राशिद के बियफे का दिने विधानसभा में कुछ विधायकन से हाथापाई हो गइल जवना का बाद उप मुख्यमंत्री सदन से माफी मंगलन. राशिद नाम के ई विधायक काल्हु रात एमएलए हास्टल में बीफ पार्टी दिहले रहुवे.\nचित्रकूट में बुध का दिने एआरटीओ आफिस का लगे तीर्थ यात्रियन से भरल बस में करंट आ गइला का चलते तीन गो सवारियन के मौत हो गइल आ चार जने झँउस गइल बाड़े.\nभारत के सानिया मिर्जा अपना स्विस जोड़ीदार मार्टिना हिंगिस संगे बियफे का दिने बीजिंग में होखत चीन ओपन टेनिस टूर्नामेंट के महिला युगल वर्ग के सेमीफाइनल में पहुंच गइल बाड़ी.\nझारखंड में बियफे का दिने पंचायत चुनाव के फैसला के जानकारी देत झारखंड निर्वाचन आयोग के प्रमुख शिव बसंत बतवलन कि मतदान चार दौर में 22 नवंबर से 12 दिसंबर का बीच करावल जाई.\nभारत के वायुसेना में जल्दिए महिला लड़ाकू पायलटन के बहाली करे के बात एयर चीफ मार्शल अरूप राहा बियफे का दिने कहलन. नई दिल्ली में आजु बियफे का दिने वायुसेना दिवस समारोह मनावल गइल.\nबियफे का दिने देश शेयर बाजार में बिकवाली के दबाव देखल गइल आ सेंसेक्स 190 अंक गिर के आ निफ्टी 48 अंक गिर के बंद भइल.\nशारदा चिट फंड घोटाला में सीबीआई काल्हु बुध का दिने केंद्रीय मंत्री रहल कांग्रेसी नेता मातंग सिंह के पत्नी मनोरंजना सिंह के गिरफ्तार क लिहलसि. मातंग सिंह पहिलहीं से जेल में बाड़न. बाकिर दुनू लोग पहिलहीं अलगा हो चुकल बा.\nTags: News in Bhojpuri, खबर भोजपुरी में, टटका खबर, नरेन्द्र मोदी, बिहार विधान सभा चुनाव, लालू प्रसाद